ועדת הכלכלה, כנסת 23, פרוטוקול מספר 39, 2020-08-03 09:30

יעקב מרגי: בוקר טוב לכולם, אני מבקש לפתוח את ישיבת ועדת הכלכלה של הכנסת.

יעקב מרגי: 3 באוגוסט 2020, י"ג באב התש"ף.

יעקב מרגי: יישום חוק רישוי שירותים למקצועות בענף הרכב – התחרות בתחום יבוא הרכב ומוצרי התעבורה.

יעקב מרגי: קודם כול, אני אקדים ואומר שהדיון הזה נולד או מתקיים, בזכות פניות שקיבלתי מיבואני הרכב הזעירים, ככה הם הגדירו את עצמם.

בן ציון גבאי: פורום ארגוני הרכב הזעירים.

יעקב מרגי: היה לי רב, עליו השלום, בבאר שבע, שהוא מהגוש הקומוניסטי, מברטיסלבה.

יעקב מרגי: פעם כתבתי לו "פורום".

יעקב מרגי: הוא אמר לי: אתה יודע מה זה פורום בלטינית?

יעקב מרגי: שוק.

יעקב מרגי: יש לנו מילים עבריות, למה אתה מביא לנו פורום?

יעקב מרגי: כל המוסיף גורע.

יעקב מרגי: פורום זה שוק, למדנו עוד משהו היום.

יעקב מרגי: אז יבואני הרכב הזעירים.

יעקב מרגי: בעיקרון, בגדול, אנחנו מבינים שזה ייבוא מקביל, זה רישוי שניתן על מנת לעודד תחרות.

יעקב מרגי: אבל שוב, אם יש ענף במשק הישראלי שחייב הסדרה ואסדרה ופיקוח, אני לא אוהב לומר רגולציה במובן הכבד שלה, אלא עין פקוחה, יותר קלילה, צריך לפשט רגולציות, אין ספק שזה ענף הרכב, על כל שרשרת המזון שלו, מהייצור, דרך הייבוא, דרך ייבוא החלפים, דרך שירותי המוסכים – הכול חייב להיות בצורה מתוקתקת, כי אנחנו, מדינת ישראל, משלמים פה כסף רב על מכונית, ולא היינו רוצים שההשקעה שאזרח או צרכן או לקוח משקיעים, הם ימצאו את עצמם אחר כך רצים בין יצרנים שהתכחשו או לא התכחשו, בין מוסכים שייתנו את השירות, לא ייתנו את השירות.

יעקב מרגי: אנחנו רואים לאחרונה עם הריקול שעושים למכוניות, כמה טוב שיש אבא לכל מוצר וכמה טוב שיש כתובת לכל יצרן.

יעקב מרגי: ולא נשכח שזה אחד הענפים שמכניס למדינת ישראל, לקופת המדינה, הרבה הרבה מאוד כסף.

יעקב מרגי: המס על הרכבים, לא בדקתי, אבל אני חושב שאנחנו מהמובילים בעולם.

יעקב מרגי: כולנו מתקנאים שלפעמים רואים איזה מכונית יוקרה במגרש בחו"ל באיזה 5,000 דולר כשבארץ כמה היא עולה.

לאה ורון: כל רכב שאנחנו קונים, אנחנו קונים רכב קטן לממשלה.

יעקב מרגי: נכון.

יעקב מרגי: אני חושב רכב זהה, לא רכב קטן.

בועז טופורובסקי: וכל פעם שמתדלקים.

יעקב מרגי: ועוד לא דיברנו על הבלו, הדלק שמניע את המכוניות האלה.

יעקב מרגי: את הבלו אנחנו מנסים להוריד כל הזמן ולא מצליחים.

יעקב מרגי: בקנאות אנחנו כמחוקקים מנסים, והמדינה, האוצר, בקנאות שומר על זה.

יעקב מרגי: אמרנו: עם האוצר לא הצלחנו, בואו נעודד תחרות בענף, כדי שכולם ייהנו מכך, ואז נתנו רישוי ליבואני הרכב הזעירים, כמובן במידה ובמשורה, מכסות של 20.

יעקב מרגי: אבל כמו שאנחנו יודעים, אני לא רוצה לומר שהמוח היהודי מייצר פתרונות – המוח האנושי מייצר פתרונות, וגם לזה מצאו פתרון.

יעקב מרגי: איך אומרים?

יעקב מרגי: "ערבך – ערבא צריך", ליבואן יש עוד יבואן.

יצחק פינדרוס: תעלה ל-40.

יעקב מרגי: הוא לא צריך להעלות.

יעקב מרגי: לא תעלה לו, אח שלו מביא עוד 20 והגיס שלו עוד 20.

יצחק פינדרוס: מצוין.

יצחק פינדרוס: זה יוצר תחרות.

יעקב מרגי: יש לו 60, 80, 100.

יעקב מרגי: אין לנו בעיה עם זה, העיקר שתהיה תחרות, העיקר שהתקנות שתוקנו והחוק שחוקק אכן ישיג את מטרתו.

יעקב מרגי: והיום נרצה לדעת ולשמוע אם זה השיג את מטרתו וייעודו.

יעקב מרגי: מעבר לזה, פנו אליי עם כל מיני לקונות שבהמשך נדבר עליהן, קנסות של רשות המיסים בצורה דרקונית ומהירה.

יעקב מרגי: נדבר על זה בהמשך.

יעקב מרגי: הייתי רוצה קודם כול לקבל סקירה.

יעקב מרגי: משרד התחבורה.

יעקב מרגי: מי רוצה להציג לנו את הרציונל?

יעקב מרגי: את החוק?

איציק סרור: בוקר טוב, אני מאגף הרכב, איתי נמצאים מהמשרד, כל אחד בתחומו.

איציק סרור: אני אתן סקירה קלה מיום שהחוק נכנס לתוקף, משנת 2016.

יעקב מרגי: חמש דקות יש לך לסקירה.

איציק סרור: היום יש 11 יבואנים ישירים, שמייבאים רכבים פרטיים, אופנועים, רכבי משא וגוררים, יבואנים עקיפים יש היום 20.

איציק סרור: רק ב-2019 נוספו שישה יבואנים עקיפים, כשסך הכול ייבאו מתחילת החוק קרוב ל-9,000 כלי רכב.

איציק סרור: יבואנים זעירים – היום יש יותר מ-200 - - -

יעקב מרגי: מר סרור, תנסה להיות יותר מדויק ומפורט.

יעקב מרגי: אומנם האצתי בך.

יעקב מרגי: כשאתה אומר, תאמר לי כמה יבואנים גדולים, כמה זעירים, כמה מכוניות מיובאות לארץ, כמה מתוכן דרך היבואנים הזעירים.

איתי עצמון: ועקיפים.

איציק סרור: יבואנים ישירים מייבאים היום כ-250,000 כלי רכב בשנה.

איציק סרור: מאז כניסת החוק יש ירידה, אומנם היא מתונה.

איציק סרור: לפני החוק הם הביאו 287,000 כלי רכב, היום זה עומד על 254.

איציק סרור: יש ירידה של היבואנים הישירים.

איציק סרור: לעומת זאת התווספו יבואנים עקיפים, לא ישירות דרך היצרן, דרך דילרים – הם ייבאו מתחילת החוק כ-9,000 כלי רכב.

איציק סרור: בשנה האחרונה קרוב ל-4,000 כלי רכב יובאו על ידי העקיפים.

איציק סרור: יבואנים זעירים – יש היום מעל 200 יבואנים זעירים שנכנסו למשחק, שהם ייבאו עד עכשיו 2,300 כלי רכב.

איציק סרור: ובייבוא האישי מתחילת החוק נכנסו עוד 7,000 כלי רכב בייבוא אישי.

בועז טופורובסקי: מתוך כמה?

יצחק פינדרוס: 258.

איציק סרור: יש מתווכים היום בייבוא האישי, יש לנו 120 מתווכים שמתעסקים גם בייבוא אישי.

איציק סרור: הסמכנו 39 מפקחים כדי לאכוף את החוק - - -

יעקב מרגי: נעלמת לנו.

יעקב מרגי: לא שמענו חלק גדול מהסקירה שלך, גם לא הבנו חלק גדול מהדברים שאמרת.

יעקב מרגי: קח בחשבון שמי ששומע אותך לא מכיר את הענף, תנסה להיות יותר פשטן במושגים התחבורתיים שלך.

איציק סרור: שמעתם על יבואנים זעירים?

איציק סרור: יש היום מעל 200 יבואנים זעירים - - -

יעקב מרגי: מה זה יבואן ישיר?

יעקב מרגי: מה זה עקיף?

יעקב מרגי: ומה זה זעיר?

איציק סרור: יבואן ישיר זה יבואן שמביא את כלי הרכב ישירות מיצרן הרכב.

יעקב מרגי: אלה היבואנים הגדולים.

איציק סרור: נכון.

יעקב מרגי: הלאה.

איציק סרור: יבואנים עקיפים זה יבואנים שרוכשים רכב דרך דילרים, דרך סוכנים משניים, מסוכנים שמורשים על ידי היצרן, אבל דרך דילר.

איציק סרור: אלה יבואנים עקיפים, מה שנקרא "יבוא מקביל".

איציק סרור: יבואנים זעירים זה יבואנים כמו שאמרת, שיכולים לייבא עד 20 כלי רכב בשנה.

איציק סרור: ויש יבוא אישי, גשכל בן אדם יכול להיעזר היום במתווך אישי.

איציק סרור: יש מתווכים בתחום, שיכולם לייבא רכב גם ביבוא אישי.

איציק סרור: ביבוא אישי אפשר לייבא גם רכב משומש, וכיום גם יבואנים זעירים מורשים להביא רכב עד גיל שנה, וביבוא אישי לעומת זאת יכולים להביא רכב ישן עד 24 חודשים.

יעקב מרגי: מבחינתך החוק השיג את יעדו?

איציק סרור: לא.

איציק סרור: לא כמו שרצינו.

איציק סרור: אנחנו מצפים ליותר תחרות ושייכנסו עוד שחקנים לשוק כמובן, אבל זו התחלה.

יעקב מרגי: מה עשית בשביל זה?

יעקב מרגי: השאלה אם המשרד עושה צעדים כדי לעודד תחרות?

יעקב מרגי: אם אתה חושב שזה לא השיג עדיין את היעד, מה עשיתם מאז שנכנס החוק?

איציק סרור: אני אתן את רשות הדיבור לאליאס, שנמצא איתנו, שהוא הכלכלן שלנו.

יעקב מרגי: אליאס עזאם, בבקשה.

אליאס עזאם: שלום לכם, אני מנהל תחום כלכלה, אגף הרכב, משרד התחבורה.

אליאס עזאם: צריך להבין שבמהלך החוק עתרו היבואנים הישירים כנגד מתן אחריות לרכבים המיובאים על ידי יבואן עקיף ויבואן זעיר.

אליאס עזאם: נושא זה מאוד מאוד חשוב.

אליאס עזאם: הוא חסם כניסה לכל יבואן עקיף שמנסה להתחרות ולכל יבואן זעיר שמנסה להתחרות.

אליאס עזאם: זה עיכב את התפתחות התחרות, עד אשר יצא פסק הדין לטובת משרד התחבורה ולטובת הציבור, שמחייב את היבואן הישיר לתת אחריות על חשבונו לכל רכב מהתוצר שהוא מייבא, וכך זה פתח פֶּתַח ואפשר ליבואנים העקיפים והזעירים לפעול ולהגביר את התחרות.

אליאס עזאם: בפני היבואנים העקיפים והזעירים יש מספר חסמי כניסה, לא כולם בטיפול משרד התחבורה.

אליאס עזאם: אחד מהם זה המס הגבוה, ולמרות זאת אנחנו רואים התפתחות תחרות בתחום הרכב ההיברידי.

אליאס עזאם: היבוא העקיף ברובו הוא היברידי.

אליאס עזאם: נזכיר שהמס על ההיברידי הרבה יותר קטן מהמס על רכב רגיל.

אליאס עזאם: אנחנו רואים שהיבואנים העקיפים נכנסו לתחום הזה וגם רואים תזוזה במחירים כלפי מטה בתחום של הרכב ההיברידי.

אליאס עזאם: זה מה שמסמיך אותנו החוק – על הנתונים – זה מה שהצלחנו להשיג וזה מה שהצלחנו להבין מהתזוזה בענף.

אליאס עזאם: בתחומים אחרים ראינו שהיבואנים הזעירים מתמחים יותר ברכבי יוקרה, רכבים מאוד יקרים, והם בשלב הזה, בגלל הכמות הקטנה, מתמקדים ברכבים שהרווח שלהם גבוה ומתחרים יותר ביבוא האישי ובדגמים מיוחדים ויקרים, לכן הבשורה התחרותית באה מכיוון היבואנים העקיפים.

אליאס עזאם: אנחנו רואים שרוב הייבוא שלהם מתמקד ברכבים בינוניים, עממיים.

אליאס עזאם: אני לא רוצה להגיד שמות, אבל כן ראינו שטווח המחירים שלהם הוא הטווח המקובל לרכב משפחתי, רכב פרטי של נוסעים.

אליאס עזאם: זה בגדול התחרות שראינו.

אליאס עזאם: שוב, היינו רוצים לקדם הרבה יותר תחרות, אבל יש דברים מחוץ לתחום של משרד התחבורה.

יעקב מרגי: לא הבנתי את האמירה האחרונה שלך.

יעקב מרגי: משרד התחבורה רוצה לקדם תחרות ולא מצליח – למה?

אליאס עזאם: אני אתן לך דוגמה.

אליאס עזאם: במטרת החוק נכתב "עידוד התחרות", אבל ביתר הסעיפים, למשל כשרציתי לבדוק, רציתי גם לקבל מהיבואנים רמת רווחיות, מחירים בפועל וכדומה, החוק לא מסמיך אותנו לבקש את הדברים האלה.

אליאס עזאם: אני יכול לבקש מיבואן כמויות, אני יכול לבקש ממנו מידע טכני וכל מיני דברים כאלה, אבל אני לא יכול לבקש ממנו מחירים.

אליאס עזאם: זה יותר תחום של רשות התחרות, זה תחום שרשות התחרות יכולה לבדוק יותר לעומק ממשרד התחבורה.

יעקב מרגי: אתם לא יודעים לדבר, לא עם הכלכלנים ולא עם רשות התחרות?

יעקב מרגי: אתם לא יודעים לדבר איתם?

אליאס עזאם: דיברנו איתם.

אליאס עזאם: היינו לפני שנתיים אצלם בישיבה והצגנו להם.

אליאס עזאם: הנציגה שלהם נמצאת פה, היא יכולה להגיד על הבדיקה שלהם.

יעקב מרגי: אתה מבין שיש לי קושי לקבל את הדברים שלכם?

יעקב מרגי: אחריות משרד התחבורה היא לעודד תחרות בתחום הזה.

יעקב מרגי: הרי כתבתם את זה.

יעקב מרגי: אם אין לכם עניין, תגידו שאין לכם עניין בעידוד התחרות.

יעקב מרגי: זה באחריות משרד התחבורה.

יעקב מרגי: כשאומר לי משרד התחבורה, משרד כזה גדול וחזק, שהוא לא יכול בגלל הילד הקטן בפינה, שנקרא "רשות התחרות", שאף אחד לא רואה אותה בממשלה, שהיא לא עושה או לא יודעת לפעול, או שאתה לא יודע להפעיל אותה, או שאתה צריך נתונים מהמוסכים ומהיבואנים, תקשיב לכלכלן מתחיל, קח כלכלן שנה שלישית, תן לו דרישות, הוא יביא לך ניתוח רווחים ועלויות.

יעקב מרגי: קצרה בינתי, אני לא מקבל את הדברים.

יעקב מרגי: אם אתם אומרים שזה לא השיג את היעד, בגלל שזה לא תלוי בכם, ואמרת לי מה הסיבות, אני חושב שזה חוסר מעש של משרד התחבורה.

יעקב מרגי: אני משאיר את זה באוויר, יכול להיות שאני טועה, נשמע את הדברים בהמשך.

יצחק פינדרוס: מה הצעדים בפועל?

יצחק פינדרוס: כמו שאתה שאלת.

יצחק פינדרוס: מי יכול לענות על זה?

יצחק פינדרוס: מה הם הצעדים האופרטיביים?

יצחק פינדרוס: זה מצחיק.

יצחק פינדרוס: שמענו את המספרים, על ההתחלה זה קופץ.

יצחק פינדרוס: הוא אומר לך: 258,000 רכבים ו-7,000, 2,000, אתה אומר: רגע, אתה צוחק עליי?

אנטאנס שחאדה: שיסביר רכב עקיף, מאיפה קונים את הרכב?

אנטאנס שחאדה: שיסביר על יבוא עקיף – מי מקור הרכב?

אנטאנס שחאדה: שנבין את המונח.

יעקב מרגי: קודם כול, נראה איפה אנחנו נמצאים.

יעקב מרגי: אנחנו עוד לא יודעים איפה אנחנו נמצאים.

יעקב מרגי: רשות התחרות, בבקשה.

רונן לוי: הנתונים נמצאים ברשות המיסים, לא רק אצל היבואנים.

יעקב מרגי: נגיע לרשות המיסים עם הבעיות שאתם עושים.

יעקב מרגי: חכו עם רשות המיסים.

יפעת עירשי בס: בוקר טוב.

יעקב מרגי: זה נכון שאתם לא משתפים פעולה לעודד תחרות ביבוא הרכב?

יפעת עירשי בס: נתחיל רגע מההתחלה.

יפעת עירשי בס: אני ראשת צוות בתחום התחבורה, במחלקת שווקים ברשות התחרות.

יפעת עירשי בס: יש לנו שיתופי פעולה טובים למדי עם משרד התחבורה.

רונן לוי: אבל לא עם המציאות.

יעקב מרגי: אני מבקש, לא להפריע לה.

יעקב מרגי: בבקשה.

יפעת עירשי בס: כשאפשר, אנחנו משתפים את המידע.

יפעת עירשי בס: כמובן סמכויות המידע שלנו נוגעות לסמכויות בחוק שלנו, אנחנו לא יכולים להשתמש בהן בשביל לאפשר סמכויות בחוק אחר.

יפעת עירשי בס: כשמשרד התחבורה רוצה לקדם את מטרות החוק, הוא צריך לעשות את זה במסגרת הסמכויות שהחוק נתן לו.

יפעת עירשי בס: בכל אפשרות אנחנו משתפים פעולה, אנחנו משתפים פעולה גם בצורה של העברת ידע, מקבלים מהם מידע, מקבלים מהם - - -

יעקב מרגי: הגברת יפעת - - -

יפעת עירשי בס: נתונים שנמצאים אצלנו והתקבלו במסגרת הסמכויות שלנו, יש לנו קושי להעביר אותם בצורה גולמית.

יעקב מרגי: אף אחד לא מבקש ממך לפעול שלא בסמכות או שלא על פי החוק, אבל נראה לי מוזר שרשות ממשלתית, שנועדה להשיג יעד מסוים, לעודד תחרות, מסכימה למציאות כזאת.

יעקב מרגי: זה נראה לי תירוץ.

יעקב מרגי: לא ביקשתי ממך שתתני לנו נתונים בצורה גולמית.

יעקב מרגי: באתי אליו בטענה קודם שילך וירכוש את זה בעצמו.

יעקב מרגי: לא מקובל עלי שבזה את מסתפקת, אלא אם כן הפסקתי אותך באמצע.

יעקב מרגי: את צריכה לעבד את הנתונים הגולמיים שלך ולהסביר לו ולומר לו מה הכשלים.

יפעת עירשי בס: אדוני, כדי להתקדם בדיון, תוכל רק להסביר מה השאלה?

יפעת עירשי בס: אני מנסה להבין האם השאלה היא נתונים שנמצאים אצלנו לכאורה ולא מסרנו אותם.

יפעת עירשי בס: תחדד את השאלה של משרד התחבורה או של הוועדה.

דורון שורר: אדוני, הבעיה היא לא בנתונים, הבעיה היא במעשים.

דורון שורר: הם פשוט נמנעים מלטפל.

יעקב מרגי: אדוני, אתה רוצה להישאר בדיון?

דורון שורר: כן.

יעקב מרגי: תסתכל עליי, וכשאני אגיד לך לא לדבר, אתה לא תדבר, וכשאני אתן לך רשות דיבור, תדבר ולא יפריעו לך.

יעקב מרגי: גם אם תקומם אותם עליך, לא אתן שיפריעו לך.

יעקב מרגי: ככה מתנהלים בוועדת הכלכלה.

דורון שורר: סליחה.

יעקב מרגי: בבקשה.

יפעת עירשי בס: שוב, רק כדי להתקדם אני רוצה להבין מה השאלה שמופנית אליי.

יפעת עירשי בס: האם יש פה שאלה קונקרטית לגבי מסירת נתונים, שכמו שאמרתי אנחנו באמת פועלים - - -

יעקב מרגי: אין לי שאלה קונקרטית.

יעקב מרגי: את יודעת מה יש לי?

יעקב מרגי: יש לי קושי להבין מה תפקידה של רשות התחרות.

יפעת עירשי בס: רשות התחרות באופן כללי מכירה את תחום הרכב, מלווה אותו בצורה מאוד קרובה, גם בעסקאות שמגיעות אלינו ודורשות את האישור שלנו, למשל במיזוגים בין יבואנים או בהעברת רישיונות בין יבואני רכב.

יעקב מרגי: הבנתי.

יעקב מרגי: סליחה.

יפעת עירשי בס: בצורה יותר ממוקדת אנחנו גם מלווים את תחום - - -

יעקב מרגי: אני לא בא אלייך בטענות.

יעקב מרגי: מי שהקים את הרשות, כנראה הקים אותה רק כדי להפריע, לא כדי לעזור, ואני אסביר לך.

יעקב מרגי: אתם נמצאים לבדוק, מה שהיה פעם רשות ההגבלים.

יעקב מרגי: צריך כנראה להרחיב לכם את הסמכויות להיות כלי שרת למשרדי ממשלה לעודד תחרות.

יעקב מרגי: אני לא בא אלייך בטענות, כנראה זה הקושי, הקושי שלכם.

יפעת עירשי בס: אני רק אשלים, אדוני.

יפעת עירשי בס: יש לנו גם פעילות שקשורה לעסקאות שמגיעות אלינו וגם פעילות מאוד נרחבת שקשורה לייעוץ, ייעוץ שאנחנו יוזמים.

יפעת עירשי בס: אנחנו מזהים רגולציה בעייתית, רגולציה שיוצרת כשלי שוק.

יפעת עירשי בס: אנחנו מתערבים בנושא, אנחנו עושים שיתופי פעולה עם משרדי ממשלה, אם צריך אנחנו אוספים את הנתונים, מוסרים אותם למי שצריך, אנחנו מבצעים גם מחקרים פרו אקטיביים בתחום מוצרי הרכב ממש בימים אלה.

יפעת עירשי בס: אמרנו את זה כבר בכמה הזדמנויות.

יעקב מרגי: יפעת, תודה.

יעקב מרגי: לאה, רצית לומר משהו, שישמעו מה שאמרת.

לאה ורון: רציתי לומר שבכנסת הקודמת, לאחר שורה ארוכה של ישיבות, עיגנה ועדת הכלכלה בחוק סמכויות נוספות לרשות לתחרות וגם שינתה את שמה מהרשות להגבלים עסקיים לרשות התחרות, על מנת שהיא אכן תוכל לפעול כדי לשמור ולטפל בכשלים בשוק שמונעים תחרויות.

יעקב מרגי: נואשתי מלהניע את הדיון, כפי שאנחנו יודעים לעשות בכל דיון.

יעקב מרגי: גם משרד התחבורה – אולי מישהו יעיר אותם מהשינה או שהטריד אותם הדיון המיותר הזה.

יעקב מרגי: ככה גם באים לדיונים הנתונים שנותנים לנו.

יעקב מרגי: כנראה אני לא מכיר את הסמכויות - - -

יבגני סובה: ההצתה לא עובדת.

יבגני סובה: מנגנון ההצתה.

יעקב מרגי: חברי הכנסת, אני אתן לכם להתייחס, מי שרוצה.

יעקב מרגי: כנראה נצטרך לשמוע את זה מהקצה.

יעקב מרגי: נהפוך את הדיון.

יעקב מרגי: נשמע את יבואני הרכב הזעירים והעקיפים, נשמע מה הקשיים.

יעקב מרגי: נתחיל "דרך הרגליים", מה שנקרא.

יעקב מרגי: בצבא אומרים לחיילים שלא מקשיבים: לא יעבור דרך הראש, יעבור דרך הרגליים.

יצחק פינדרוס: - - - גם משרד התחבורה וגם רשות ההגבלים העסקיים – אחרי שהם גמרו לתרץ את עצמם, כמה שהם בסדר, הם נחמדים והם מקבלים תלוש משכורת על פי החוק ועל פי הסתדרות העובדים, זה בסדר גמור, אני בעד, בפרט בעידן הקורונה, בכלל זה מצב מצוין שאין אבטלה – תגידו לנו, כוועדה, מה אנחנו צריכים לעשות בשביל שהמספרים לא יוכפלו, כי זה מצחיק, זה מחצי אחוז לאחוז.

יצחק פינדרוס: בשביל שיגיעו ל-30%-20%, תגידו לנו מה אנחנו צריכים לעשות.

יעקב מרגי: נראה לי שאנחנו נצטרך להגיד להם, כי הם לא ידעו מה לומר לנו.

יצחק פינדרוס: זה המינימום.

יעקב מרגי: בהמשך הדיון נראה.

אנטאנס שחאדה: הם יודעים והם מסתירים את זה.

יעקב מרגי: אנטאנס, רצית לומר משהו?

אנטאנס שחאדה: שיסבירו לנו מה זה ייבוא עקיף.

אנטאנס שחאדה: מה מקור הרכב?

אנטאנס שחאדה: האם הוא מייבא את זה מהחברה?

יצחק פינדרוס: על זה הוא ענה.

יצחק פינדרוס: לחברה יש דילר, ודרך הדילר.

אנטאנס שחאדה: מה זה דילר?

אנטאנס שחאדה: איפה הוא נמצא?

אנטאנס שחאדה: בישראל, בחו"ל, במדינה שלישית?

בן ציון גבאי: אני יכול להסביר את זה אם הוא רוצה.

יעקב מרגי: מי הדובר?

בן ציון גבאי: אני מהיבואנים הזעירים.

יעקב מרגי: אני אתן לך מייד.

יעקב מרגי: נתחיל עם היבואנים הזעירים ונעבור לעקיפים.

יעקב מרגי: משרד התחבורה ורשות התחרות, תקשיבו, אולי תלמדו מהם.

יעקב מרגי: בבקשה.

בן ציון גבאי: אני יבואן זעיר.

יעקב מרגי: מה זה יבואן זעיר?

יעקב מרגי: תספר לי מה זה.

בן ציון גבאי: ליבואן זעיר יש הרשאה עד 20 מכוניות בשנה, שזה כלום, אבל - - -

יעקב מרגי: מאיפה אתה מייבא?

בן ציון גבאי: מאירופה בדרך כלל.

יעקב מרגי: הרישיון שלך מגביל אותך מאיפה לייבא?

בן ציון גבאי: לא.

בן ציון גבאי: הוא מגביל אותי עד 20 רכבים.

בן ציון גבאי: אני יכול לייבא מכל מדינה, אין לי בעיה עם זה.

יעקב מרגי: מה הבעיות שלכם?

יעקב מרגי: תספר לנו.

בן ציון גבאי: הבעיה הכי גדולה שלנו כרגע, הדחופה לעכשיו, זה העניין של כל התעודות שוק.

בן ציון גבאי: תעודת שוק זה נקרא - - -

יעקב מרגי: תעודת מקור.

בן ציון גבאי: "תעודת שוק", קוראים לזה.

יעקב מרגי: תסביר למי שלא יודע מה זה תעודת מקור.

בן ציון גבאי: אני אסביר הכול.

בן ציון גבאי: רכב שמיוצר באיחוד האירופי – סתם דוגמה, ניקח דוגמה – אני רק יודע כל רכב איפה הוא מיוצר והוא יודע לבוא גם בלי תעודת מקור שנותנים אחרי זה לגבות את ההפרשים.

בן ציון גבאי: יש הנחה על מכס – כל רכב שמיוצר, סתם דוגמה, 60% ממנו באיחוד האירופי, הוא מקבל הנחה על מכס, אתה משלם רק מס קנייה ומע"מ.

בן ציון גבאי: אנחנו צריכים להבין שהיבואן הגדול הוא מקבל מהיצרן אישור שהרכב הזה עונה על כללי המקור.

בן ציון גבאי: אנחנו לא קונים מהיצרנים, כי לא מוכרים לנו, כי השוק נעול.

בן ציון גבאי: נועלים לנו את השוק, אנחנו לא יכולים לקנות, אף אחד לא ימכור לנו.

יעקב מרגי: מי נועל לכם את השוק?

יעקב מרגי: אל תגידו דברים סתם כך.

בן ציון גבאי: אני לא יודע.

קריאה: יצרני הרכב.

יעקב מרגי: זה שאתה קונה ממנו באירופה, למה אתה לא אומר לו מראש שעם מסמך הקנייה יציג לך את תעודת המקור?

בן ציון גבאי: אני אסביר לך.

בן ציון גבאי: יש רכבים שכן נותנים, רובם לא נותנים.

בן ציון גבאי: יש לי פה מסמכים מ-BMV, סתם לדוגמה, מ-2016, שהם פנו ואמרו בפירוש, שאחרי כל הבירורים שבאים ומשגעים אותנו, אין לנו כוח-אדם לזה, אנחנו לא נותנים חישוב יצרן על BMV, על פולקסווגן, על פורשה.

בן ציון גבאי: לא נותנים מ-2016.

בן ציון גבאי: הם לא נותנים, רק ליבואנים הגדולים נותנים.

יעקב מרגי: ליבואנים הגדולים כן נותנים?

בן ציון גבאי: הם נותנים, כן.

יעקב מרגי: נראה לך שזה התנאי שעשו להם היבואנים הגדולים?

יעקב מרגי: הם אמרו להם: אם באים יבואנים זעירים מישראל, אל תתנו להם?

בן ציון גבאי: דברים שאני לא יודע, אני לא יכול להגיד.

בן ציון גבאי: אני יכול להגיד לך מה בפועל.

בן ציון גבאי: אני לא יכול לקלוט מיצרן, סתם דוגמה ממרצדס, מכל יצרן מאירופה או מאמריקה, אני חסום.

בן ציון גבאי: לא אני, גם היבואנים העקיפים, כולם חסומים לגמרי.

יעקב מרגי: למה צריך את תעודת המקור?

יעקב מרגי: כדי להוכיח שזה BMV מקורי?

בן ציון גבאי: לא, כדי להוכיח, כך רשות המסים טוענת, להוכיח שהרכב הזה עונה על כללי המקור שיוצר בשוק האירופי, סתם לדוגמה, או בשוק האמריקאי.

יעקב מרגי: מסמכי הרכב באירופה לא מציינים?

יעקב מרגי: ברישיון שאנחנו מחדשים אחת לשנה, בטסט, כל תעודת הזהות של הרכב מופיעה.

בן ציון גבאי: הכול מופיע.

יעקב מרגי: למה צריך תעודת מקור?

בן ציון גבאי: תשאל את רשות המיסים, לא אותי.

יעקב מרגי: נשאל את רשות המיסים.

יעקב מרגי: תודה.

יעקב מרגי: מה הקושי הבא?

בן ציון גבאי: אני עוד לא סיימתי.

יעקב מרגי: בבקשה.

בן ציון גבאי: אני אסביר לך.

בן ציון גבאי: סתם לדוגמה, מה הם עושים?

בן ציון גבאי: אימות.

בן ציון גבאי: האימות הזה הוא חד-צדדי, יש להם עד חמש שנים לחזור אחורה למכס.

יעקב מרגי: אתה זורק מושגים.

יעקב מרגי: מה זה "אימות"?

בן ציון גבאי: יש לך טופס שנקרא "תעודת שוק", EURO-1 זה נקרא.

בן ציון גבאי: אנחנו מקבלים את זה ביצוא של כל רכב מאירופה.

בן ציון גבאי: אם אתה לא מביא את האישור הזה, אתה לא מקבל את ההנחה הזאת של המכס.

בן ציון גבאי: אנחנו מביאים את האישור הזה, או מהדילר שקונים ממנו, או מה"שיפר" ששולח.

בן ציון גבאי: רשות המיסים יכולה עד חמש שנים אחורה לחזור ולעשות אימות מסמכים.

בן ציון גבאי: הם שולחים למכס בחו"ל, אומרים לו: מספר תעודת EURO-1 כך וכך, מספר שלדה כך וכך, אנחנו רוצים לראות אם התעודה הזאת מאומתת.

בן ציון גבאי: אומרים: היא מאומתת, אבל מה עושה המכס הבלגי, סתם לדוגמה?

בן ציון גבאי: הוא מתקשר לדילר, אם הדילר לא ענה לטלפון או מי שהוציא את הרכב, השיפר, לא ענה לטלפון, הוא חוזר למכס הישראלי ואומר: לא אימתי את התעודה.

בן ציון גבאי: ברגע שהוא אומר "לא אימתי", אתה מקבל גירעון על רכב.

יעקב מרגי: מכובדי, תודה.

יעקב מרגי: תעצור פה.

יעקב מרגי: תודה.

יעקב מרגי: בבקשה, אדוני.

דורון שורר: אני בעברי הייתי מנכ"ל משרד התחבורה, הייתי ממונה על שוק ההון, הייתי מפקח על הביטוח, עמדתי בראש קבוצת הפניקס - - -

יעקב מרגי: לא היית אף פעם בוועדות כנסת?

דורון שורר: כן, אבל הפעם אני מתחמם.

דורון שורר: פשוט נאמרו פה דברים מקוממים.

יעקב מרגי: בבקשה, אדוני.

דורון שורר: שוב אני מתנצל.

יעקב מרגי: זה בסדר.

יעקב מרגי: הלאה.

דורון שורר: פה אני מופיע כיושב-ראש קבוצת גלובל אוטו מקס, שהיא היבואן העקיף הגדול היום בישראל.

דורון שורר: לשאלתך, אדוני חבר הכנסת, בעולם הבחינו בתופעה, שיש בעיה של קשר גורדי בין יבואן רשמי אחד לבין היצרן, ויצרו פיקציה משפטית שאומרת:

דורון שורר: נראה כל סוכן רשמי של היצרן בכל מקום בעולם כאילו הוא היצרן עצמו.

דורון שורר: מאפשרים ליבואן עקיף בישראל לרכוש מכל סוכן מורשה על ידי היצרן בכל מדינה בעולם, לראות אותו כאילו זאת הפיקציה שיצר החוק, ועל ידי כך - - -

אנטאנס שחאדה: החוק הישראלי?

דורון שורר: גם החוק הישראלי.

דורון שורר: זה נהוג בכל העולם.

דורון שורר: אני תיכף אציין לבקשתו של היושב-ראש איפה הבעיות.

יעקב מרגי: למה זה פיקציה?

לאה ורון: לא הבנתי מה הפיקציה.

דורון שורר: רואים בסוכן, נגיד בארצות-הברית, כאילו הוא היצרן בגרמניה.

דורון שורר: זאת אומרת, אם היצרן בגרמניה, נגיד מרצדס, מייצרים מכונית ומוכרים אותה לסוכן שלהם בניו-יורק, יבואן ישראלי שקונה מהסוכן בניו-יורק – רואים אותו כאילו הוא קנה ישירות ממרצדס.

אנטאנס שחאדה: הוא משלם מיסים כאילו הוא הביא את זה ישירות מגרמניה?

דורון שורר: לא.

דורון שורר: זה בדיוק מה שרציתי לציין.

דורון שורר: פה נוצר מצב מטורף, היבואן הרשמי קונה את הרכב במחיר יותר נמוך ומשלם פחות מכס, היבואן העקיף קונה את זה במחיר יותר גבוה, כי יש עוד מישהו בדרך, הוא משלם יותר מיסים ומוכר את הרכב במחיר יותר זול לצרכן.

דורון שורר: כלומר, התחרות הזאת היא באפס עלות למדינת ישראל.

דורון שורר: אפשר להגיד הפוך, ביותר מיסים ובהעלאת הרווחה של אזרחי ישראל.

יעקב מרגי: איפה הבעיה?

דורון שורר: אני אסביר.

דורון שורר: איפה הבעיה?

דורון שורר: הבעיה פה מתמצית בכך שיש אין-סוף אנשים שהאינטרס הציבורי לא עומד מול עיניהם.

יעקב מרגי: מי אלה?

יעקב מרגי: אני מרגיש בחידות פה היום.

יעקב מרגי: מה קרה לכם?

יעקב מרגי: דברו.

יעקב מרגי: דברו ברור.

יעקב מרגי: מה הסיפור שלכם היום?

דורון שורר: אני אפרט.

דורון שורר: קודם כול, אני צריך לציין שהסמכויות נמצאות בידי הרשויות ולנו אין את הכסף ואת היכולת לעשות את כל התחקירים כדי לתת לך פה תיק סגור.

יעקב מרגי: הערכות אתה יכול לתת לי.

דורון שורר: אני אביא יותר מזה.

דורון שורר: מישראל יוצאת קריאה ליצרנים ולסוכנים שונים תחת סוגים שונים של איומים כדי לא למכור לשוק הישראלי.

דורון שורר: לא רק זה, יש איומים על חברות ההובלה.

דורון שורר: למשל חברת ההובלה, והבאתי את המכתב, רציתי להפיץ את זה ואני יכול להשמיע לכם גם קלטת – אם בשנה שעברה ייבאנו כ-10,000 כלי רכב מטורקיה מסוג טויוטה למשל, השנה יש איסור בטורקיה מכל הכיוונים לייצא לישראל – למשל חברת ההובלה הימית הגדולה לישראל בשם "נפטון" הודיעה שאסור לה להוביל טויוטה לישראל, אבל אם אתם רוצים, תעבירו את זה לאירופה.

דורון שורר: כלומר, פונים - - -

קריאה: מי זה פונים?

אנטאנס שחאדה: אתה אומר שהרכב יותר זול, תן לנו דוגמה.

יעקב מרגי: אנטאנס, אתה כלכלן, ישר אתה רוצה לדעת את השורה האחרונה.

יעקב מרגי: חכה, השורה האחרונה מושפעת ממה שהוא מספר לך עכשיו.

דורון שורר: מאז תחילת החוק מחירי המכוניות המיובאות על ידי היבוא המקביל ירדו בכ-15%.

דורון שורר: צריך לשים לב שיש לזה השפעת רוחב, כי המכוניות הרי הן לפי דירוג, מכונית יותר חזקה, יש הפרש בינה לבין מכונית פחות חזקה וכך האלה, כל המערכת ירדה, אבל מעניין שכל המכוניות שיבואנים מקבילים לא מייבאים, המחירים עלו.

יעקב מרגי: תודה, אדוני.

דורון שורר: רק את הבעיות.

יעקב מרגי: עד עכשיו מה אמרת לנו, את הלוקסוס?

דורון שורר: הרשות להגבלים עסקיים, למרות - - -

יעקב מרגי: תן לי, תשאיר לי משהו.

יעקב מרגי: אם מה שסיפרת פה הוא נכון, רשות התחרות – רשות ההגבלים לא קיימת – כנראה לא עושה את עבודתה.

יעקב מרגי: אם יש גורמי כוח בשוק שמפריעים לתחרות להתנהל, זה התפקיד של רשות התחרות, אבל חכו זה באוויר.

יעקב מרגי: אני זורק הרבה דברים באוויר, והינה, אני אומר לכם, יש עדיין קושי.

קריאות: - - -

יעקב מרגי: מר שורר, גם ככה קשה לי עם הדיון הזה, קיבלתי היום "נבחרת של חמיצר".

יעקב מרגי: גדעון רייס, בבקשה.

יוסף סקורניק: אני יושב-ראש ענף החלפים בלשכת המסחר.

יעקב מרגי: ביקשתי את גדעון רייס.

יוסף סקורניק: גדעון רייס יושב פה לידי.

יעקב מרגי: בבקשה.

יוסף סקורניק: אנחנו באים מצד החלפים, ובצד החלפים יש כמה דברים שלא עבדו טוב במעקב אחרי החוק.

יוסף סקורניק: הדבר הראשון שאנחנו מדברים עליו, שהיה בחוק אפשרות שאדם שיש לו רכב תחת אחריות יכול ללכת לכל מוסך מורשה ממשרד התחבורה לטפל ברכב, ועדיין הוא נשאר באחריות.

יוסף סקורניק: הדבר הזה היה צריך להיות מלווה בפרסום, שאנשים ידעו על הדבר הזה, הפרסום הזה משום מה לא יצא לדרך.

יוסף סקורניק: הדבר הנוסף הוא שאסרו על היבואנים לקבל מהמוסכים המורשים את רשימת החלקים שהם משתמשים בהם, כמויות והכול.

יוסף סקורניק: לדעתי גם זה לא מפוקח, ועדיין בפרקטיקה יבואני הרכב מגיעים למוסכים, רואים כמה הם מכרו, ועושים להם דירוג הנחות לפי כמויות שאמור לסגור את כל הצריכה שלהם לחודש, לא לאפשר להם קנייה מספקים נוספים.

יעקב מרגי: יש לי שאלה אליך.

יעקב מרגי: אם אני מחוקק מופרע, וכמו שעשינו בחוק הריכוזיות, מחוקק בחוק שיבואן רכב לא יוכל להיות מוסך מורשה – מה אתה אומר?

יעקב מרגי: זה יעזור לתחרות?

יוסף סקורניק: אני לא חושב שהוא לא יכול להיות מוסך מורשה, אבל הוא יכול להיות תחת המגבלות, שגם יהיה יבואן - - -

יעקב מרגי: אתה פוליטיקאי או יבואן?

יעקב מרגי: אני שואל אותך שאלה.

יעקב מרגי: תענה לי לשאלה שלי, אל תנסה ללכת סחור סחור.

יוסף סקורניק: אני יבואן, ואני בהחלט בעד - - -

יעקב מרגי: יש לך מיומנויות נוספות כנראה.

יוסף סקורניק: - - - הרבה חלקים חלופיים, ואני באינטרס שיהיה - - -

יעקב מרגי: הבנתי.

יעקב מרגי: כולם בפחד פה היום.

יעקב מרגי: תודה.

יוסף סקורניק: ממש לא.

יוסף סקורניק: תודה לכם.

יעקב מרגי: גדעון רייס, אתה רוצה להוסיף משהו או שאתה מסתפק?

גדעון רייס: זה בסדר.

גדעון רייס: יוסי כיסה את כל הנושאים.

יעקב מרגי: נשמע את רונן לוי מאיגוד המוסכים.

יעקב מרגי: נראה לי שאני הולך לפתוח פה איזה תיבת פנדורה לסדרה של דיונים.

בועז טופורובסקי: רונן פחות ידבר בחידות.

רונן לוי: בוקר טוב.

רונן לוי: קודם כול, אני אענה לכמה שאלות ששאלת.

רונן לוי: קודם כול, בישראל יש רשות אי-תחרות, והיא עושה את העבודה שלה, היא מונעת את התחרות והיא עושה אותה טוב, היא עושה אותה מצוין אפילו, היא מאשרת מיזוגים, היא מאשרת מונופולים, היא שותקת כשיש קרטלים.

רונן לוי: היא דווקא עושה מצוין את העבודה, ראינו את זה גם בהתנגדויות, בעמדות שלה לחוק.

רונן לוי: החוק הזה רץ פה פעמיים בוועדת הכלכלה.

רונן לוי: אנחנו מנהלים את זה מ-2013, זה כבר שבע שנים.

יעקב מרגי: אני נאלץ להסכים איתך בתחילת הדיון.

רונן לוי: היא עושה עבודה מצוינת.

רונן לוי: .. ואני חושב שהיא גם יכולה לקבל ציון לשבח על ההצלחה שלה בהעלאת המחירים, ולהגיד שהיא עושה את העבודה בשביל להוריד את המחירים.

לאה ורון: רונן, אם לא תסביר לפרוטוקול, הציניות לא תובן ביום שיקראו את הפרוטוקול.

רונן לוי: בפועל המחירים עולים בכל פעם שיש הצעה לרפורמה.

רונן לוי: הורדת מחירים, בפועל זה לא קורה.

רונן לוי: המסר ממשיך אותו דבר, הכותרות ממשיכות אותו דבר, ולא קורה שום דבר בפועל בשביל להוריד את המחיר.

רונן לוי: בסוף צריך לעשות מעשים ולא להעסיק דוברים ולהוציא הודעות לעיתונות עם רפורמות שגויות או לא נכונות, כשבפועל לא עושים כלום.

רונן לוי: אין גם מנגנון תיקון או בקרה ברגע שהרפורמה לא משיגה את המטרה שלה.

רונן לוי: זאת אומרת, העבודה של הרשות היא לייצר כותרות, להגיד שזה יעשה טוב ולהסביר לנו מה יעשה טוב, אחר כך כשזה לא עושה טוב, אין מנגנון, לא פה ובטח לא אצלם.

רונן לוי: אין להם מחיר לזה שהם לא מיישמים.

רונן לוי: זו רשות שעובדת הרבה שנים, היא מייצרת כל הזמן הבטחות, אין לה מנגנון שברגע שהיא נכשלת, כשהיא מביאה לציבור משהו – היא הרי אמורה לשמור עלינו, על הצרכנים, על האזרחים, בשביל זה הקימו את הרשות – מנגנון שברגע שהיא נכשלת יהיה לה מנגנון תיקון, ואנחנו רואים את זה עובר להרבה ענפים, אבל בטח בענף שלנו.

רונן לוי: הם לא עושים שום דבר, הם מאשרים כמעט כל מיזוג, בין אם זה בענף הצמיגים, בין אם זה בענף יבוא הרכב, למעשה הם כמעט מאשרים כל דבר בגדולים.

רונן לוי: כשאנחנו פונים, הקטנים, הם אומרים: בדקנו, זה בסדר הנתונים לא מראים, כמו ששמעת.

רונן לוי: הם גם לא חושפים נתונים.

יעקב מרגי: חשבתי שזה קורה רק במשרד החקלאות.

רונן לוי: גם אני עכשיו, בתור נציג איגוד המוסכים, ואני מייצג 5,000 בעלי מוסכים, אני אומר: חבר'ה, זה לא עובד, תנו לי נתונים.

רונן לוי: לא.

רונן לוי: למה?

רונן לוי: ככה.

רונן לוי: זה מדע טילים.

רונן לוי: יש פה בישראל כנראה מדע טילים שנקרא "נתונים שצריכים להיות חשופים לאזרחים", והמדינה וגם הכנסת מאפשרות להם להיות עולם חסוי, שאי-אפשר לדעת איך הוא עובד, איך הוא חושב, מה המנגנון שלהם, והם נותנים שתי כותרות.

רונן לוי: אני אתן לך דוגמה עכשיו בתחום החלפים, היה לנו דיון בשבוע שעבר והייתה נציגה של רשות התחרות, והיא אמרה שהשמאים מצטטים מחיר.

רונן לוי: אמרתי לה: מה זה מצטטים מחיר?

רונן לוי: תמיד יש להם צמד מילים שאומר משהו שלא קשור לשום דבר, בטח הם לא מבינים כלום בשוק, וזה לא משנה, כי בסוף צריך לשכנע אתכם איך לייצר פה תחרות או לחסום תחרות, התחרות צריכה להיות בשטח, לא בכנסת.

רונן לוי: הכנסת צריכה להפעיל את המנגנונים שנותנים כלים לאנשים להתחרות.

רונן לוי: כשבא לכאן עכשיו נציג של היבואנים הזעירים ואומר שאין לו כלים, כנראה אין לו כלים, אחרת הוא היה רוצה לעשות עסקים - - -

יעקב מרגי: נראה לי שמ-2016 אתה עם בטן מלאה, אתה מתכוון היום לרוקן הכול.

יעקב מרגי: תן לנו קצת - - -

רונן לוי: 20 שנה אני עם בטן מלאה.

יעקב מרגי: כמה משפטי סיכום.

יעקב מרגי: אתה רוצה שיקשיבו לך, אז תקשיב לי.

יעקב מרגי: כמה משפטי סיכום כי אני צריך לעבור הלאה.

רונן לוי: כרגע יש לנו בעיה קשה גם בזה שארבע שנים אחרי שהחוק עבר לא נעשה שום דבר, הפוך.

רונן לוי: משרד התחבורה לא עושה שום דבר, הוא עושה בדיוק הפוך.

רונן לוי: הוא מתנגד לחוק, הוא עובר על החוק, לפחות בתפיסת העולם שלי, כי הוא צריך לעבוד לפי החוק שהוא בעצמו חוקק, זה דבר ראשון.

רונן לוי: והממונה על הביטוח אותו דבר, בסופו של דבר חוסם את התחרות.

רונן לוי: יש 5,000 מוסכים, רק 200 מוסכים היום מאושרים על ידי חברות הביטוח לתקן תאונות במנגנון שלהם.

יבגני סובה: למה רק 200?

רונן לוי: כי ככה חברות הביטוח.

רונן לוי: הרגולטור האמיתי הוא חברות הביטוח ויבואני הרכב ולא משרד התחבורה ולא הרשות לתחרות.

רונן לוי: אני אגיד משפט אחרון.

רונן לוי: איפה שלא נמצא – רואים את זה גם במגזר הערבי – איפה שלא נמצא שוטר, הכנופיות שולטות.

רונן לוי: זה מה שקורה כשמשרד התחבורה לא שוטר.

רונן לוי: זה מה שקורה נכון להיום, הרגולטור האמיתי בשוק הרכב זה שלושה רגולטורים: האחד נקרא "חברות הביטוח", האחד זה יבואני רכב, האחד זה - - -

יעקב מרגי: תודה.

רונן לוי: תודה.

יבגני סובה: יש 200 מוסכים, אז כמה רצו?

יבגני סובה: אולי 205 רצו להיות.

יבגני סובה: כמה בעלי מוסכים רוצים להיות?

רונן לוי: 5,000 רוצים לעבוד.

יעקב מרגי: ודאי.

יעקב מרגי: הוא רוצה להרוויח, הוא רוצה לעבוד.

יבגני סובה: הוא לא מספק תשובה.

יבגני סובה: למה?

רונן לוי: כולם רוצים לעבוד ולהתפרנס.

בועז טופורובסקי: אתה לא רואה שכולם פה מפחדים?

יבגני סובה: אני מבין, אבל הוא אומר שחברות הביטוח לא מרשות, אז למה?

יבגני סובה: למה?

יבגני סובה: הם לא עומדים בסטנדרטים?

קריאה: - - -

רונן לוי: איזה סטנדרטים?

יעקב מרגי: בוא אני אספר לך סיפור.

יבגני סובה: לא.

יבגני סובה: רציתי - - -

יעקב מרגי: רגע, אתה חושב שרק לך יש סיפורים מאוקראינה, מרוסיה?

יעקב מרגי: תן לי רגע.

יעקב מרגי: עבדתי פעם בגוף גדול, תבדוק בגוגל, תראה באיזה גוף גדול עבדתי קודם, ואחד השירותים שנתנו לעובדים זה היה גם ביטוחי רכב.

יעקב מרגי: כל פעם שהייתה תאונה הולכים לסוכנות שעובדת עם מקום העבודה.

יעקב מרגי: יום אחד באתי לפחח אחרי שמישהו דפק לי את הרכב – שמע, הייתי אצל פלונית, לא אגיד את שמה, לא נעים, הפעם היא לא הפנתה אותי אליך.

יעקב מרגי: הוא אמר: הכול תלוי בגודל הטבעת.

יעקב מרגי: הבנת?

יבגני סובה: אני הבנתי את הסיפור.

יעקב מרגי: הבנת?

יבגני סובה: אני לא מקבל את זה.

יבגני סובה: זה שהבנתי זה לא אומר שאני מקבל את זה.

יעקב מרגי: סיפורים.

יעקב מרגי: אנחנו אוהבים ללמוד את הסיפורים.

יעקב מרגי: יהודה יגן.

יעקב מרגי: בבקשה, אדוני.

יהודה יגן: אני יושב-ראש ענף הרכב באיגוד השמאים.

יהודה יגן: במסגרת החוק העלינו הצעות לשיפור השירות, הן לצרכנים והן למסגרת החקיקה שבה נקבע שאנחנו השופטים שנמצאים בין הצרכן לבין המבטחות, וכאשר אנחנו מגיעים הן למוסכים והן להסדרי המוסכים, אנחנו מגיעים למצב שחברות הביטוח השתלטו בחלקן על שוק החלפים ועל היבוא, והם מקבלים לצורכי - - - הנחות שנעות בין 5% ל-89% מעלות החלק, כאשר אני כצרכן מגיע למוסך, אני מקבל הנחה של 5%, 10%, 15%.

יהודה יגן: חברות הביטוח הצליחו להשתלט על ענף הרכב, הן מפנות את המבוטחים בחלקם למוסכי הסדר, ששם אנחנו מגיעים למצב של עיוות של חישוב הנזק הגולמי.

יהודה יגן: לימים אנחנו גם מגיעים למצבים כאלה שאם אתה רוצה להביא רכב ביבוא אישי, אתה לא יכול להביא את הרכב לארץ ולבטח אותו.

יהודה יגן: משנת 2012 יש תקנות של משרד התחבורה, ויש קודים של משרד התחבורה ועל פיהם צריך לבטח את הרכב.

יהודה יגן: בפועל הם צריכים בכל שנה להגיע לשמאי שמומלץ על ידי חברות הביטוח, במקרה הזה כולם יודעים את שמו, אני לא עומד להזכיר את שמו, והוא אמור לקבוע מה ערכו של הרכב.

יעקב מרגי: אנחנו אחת מהמדינות שמסתיימות ב"סטן" בסוף?

יהודה יגן: כן.

יהודה יגן: כן.

יהודה יגן: כן.

יעקב מרגי: תאמינו לי, לא ידעתי לקראת מה אני הולך היום.

יהודה יגן: אני רוצה לחדש לך שזה המקרה, ואני יכול לצערי להוכיח את זה.

יהודה יגן: אני אומר "לצערי" בגלל סיבה פשוטה, זה אבסורד, זה עולם שלישי.

יעקב מרגי: זה נראה לי יותר עולם תחתון מאשר עולם שלישי.

יהודה יגן: לא רציתי, התביישתי להגיד את זה.

יעקב מרגי: לי יש חסינות, אל תגיד את זה.

יעקב מרגי: לי יש חסינות, לך אין.

יהודה יגן: יכול להיות שמחר ההגבלים העסקיים יקראו לנו.

יעקב מרגי: נשמע אותם.

יעקב מרגי: תודה.

יהודה יגן: בסופו של יום - - -

יעקב מרגי: לסיכום, יהודה.

יהודה יגן: לסיכום, אני חושב שטוב שיזמתם את הישיבה הזאת.

יעקב מרגי: אנחנו ניזום ישיבות, נראה לי, לא ישיבה.

יהודה יגן: יש לנו הרבה חומרים שנוכל להעביר לכם בצורה מסודרת, מבלי לפגוע באף אחד, ולפתוח את השוק הזה פעם אחת לתחרות.

יהודה יגן: גם אנשי אגף שוק ההון וגם אנשי משרד התחבורה, הגיע הזמן שיניעו את הגלגלים, יקבעו תקנות וחוזרים ונועלים.

יהודה יגן: לא ייתכן שנעבוד כמו בימי "אנו באנו" בצו הפיקוח על מצרכים ושירותים.

יהודה יגן: אם יש למישהו מה להגיד, אני אשמח לקבל תשובה.

יעקב מרגי: תודה.

יעקב מרגי: רון מלכה, מנכ"ל חן מוטורס, יבואני כלי רכב.

יעקב מרגי: נשמע גם אתכם.

רון מלכה: בוקר טוב לכולם, אני מנכ"ל חן מוטורס.

יעקב מרגי: מה זה חן מוטורס?

יעקב מרגי: לא כולם יודעים.

רון מלכה: יבואנית ישירה, עקיפה וזעירה.

רון מלכה: אנחנו יבואנים עקיפים של מרכבים של משאיות, כמו למשל מערבלי בטון, משאבות בטון, אמבטיות לפולטרלרים ועוד כיוצא באלה, דחסניות אשפה – כל מה שהולך על המשאית.

רון מלכה: בשגרה אנחנו מייבאים את המשאית ביבוא עקיף, את המרכב ביבוא ישיר.

רון מלכה: אנחנו מתמחים נכון להיום בעיקר ברכבים כבדים, במסחריות, אם כי אנחנו גם נוגעים במכוניות פרטיות פה ושם, והסיבה המרכזית שאנחנו לא נוגעים במכוניות פרטיות היא חלק מהדברים שמנו פה חלק מהחברים, ואני רוצה רגע לחזור לתחילת הדיון ולהסביר לוועדה וליושב-ראש מה הסיפור של מסמכי המקור וה-EUR-1.

רון מלכה: ברגע שאתה מקבל EUR-1, ואני יכול לקבל מכולם, אני חוסך 7% מכס, כי זה החוק, זה ההסכמים הבין-לאומיים, ואני יכול להגיד כלכלית אם כדאי לי או לא כדאי לי.

רון מלכה: רק מה?

רון מלכה: למכס יש זכות של שלוש שנים, לא חמש שנים, ללכת אחורה ולאמת את אותו EUR-1 או את אותה הצהרת יצרן מארצות-הברית שמוודאת את זכותי להנחה.

רון מלכה: המכס הישראלי – אמרו בלגיה, בלגיה – פונה למכס הבלגי, המכס הבלגי פונה לדילר שאני עובד איתו או לכל אחד אחר, ואם הוא לא יודע להתאמץ, הוא מרים טלפון לדילר, לדילר אין שום גישה למסמכים כמה אחוזים מהאוטו יוצרו באירופה או בארצות-הברית וכמה הם תוצרת סין.

רון מלכה: לדוגמה יש מרצדס שמיוצרת בגרמניה ולא זכאית ל-7%, כי כל המערכת החשמלית וההיברידית שלה מביאה אותה למקום שפחות מ-60% נוצרו באירופה, וזה מייקר את הרכב בקרוב ל-15% עם המע"מ, כי 7% הוא על ה-100% של עלות הרכב פה בארץ, כולל הובלה, ועל זה תוסיף את ה-83% ואת המע"מ, ותקבל 15% ממחיר הרכב.

רון מלכה: לכן זה כל כך קריטי, ואנשים פשוט לא יודעים להסביר את זה כמו שצריך.

רון מלכה: זה הפער בין התעודה המאומתת, שביקשנו בעבר גם בדיונים הקודמים מהמכס, כולל פנייה לאבי ארדיטי בכתב, לעשות מנגנון של פרה רולינג.

רון מלכה: אמרנו: אנחנו לא רוצים להיות עבריינים, אנחנו מבקשים לבוא עם דגם מסוים, תגידו לנו אם הוא זכאי ל-7%, לא זכאי ל-7% הנחה, ואז נעשה את החשבון שלנו אם כדאי לנו לייבא או לא כדאי לנו לייבא.

רון מלכה: זו הסיבה המרכזית שאני לא מתעסק עם מכוניות פרטיות.

רון מלכה: ברכבי משא מעל 4.5 טון אין מכס, אין שאלה, אין מיסים, יש רק מע"מ שמותר לי להזדכות עליו, אני מחייב את הלקוח, מזדכה עליו גם הלקוח שלי.

רון מלכה: אני נמנע מזה, אני פשוט עוקף את השוק, לכן אנחנו עובדים מאוד חזק - - -

יעקב מרגי: אתה אומר שתעודות מקור, כל הסיפור של המכס, זה אבן רחיים על צווארה של התחרות.

רון מלכה: לא.

רון מלכה: אני לא טוען שהיא אבן רחיים.

רון מלכה: אתה חייב בתעודת מקור לפי - - -

יעקב מרגי: בסדר.

יעקב מרגי: אני אעשה אותה פעם אחת על דגם אחד.

רון מלכה: כל מה שטוענים החברים פה בישיבה, שלמכס יש את כל המידע.

רון מלכה: המכס לא ממציא כלום.

רון מלכה: סתם לדוגמה טויוטה יאריס, מגיעה מצרפת, מיוצרת באירופה, לא זכאית ל-7% הנחה.

רון מלכה: כולם משלמים, כולל היבואן.

יעקב מרגי: אתה מכיר את העורך-הדין שיצא לחופשה ובא הבן שלו ואמר לו: שמע, אבא, בזמן שהיית בחופשה ניקיתי את השולחן?

יעקב מרגי: אתה יודע מה הוא אמר לו? יא משוגע, מהשולחן שלך אני חיתנתי אותך ואת האחיות שלך.

יעקב מרגי: זה נראה לי אותה הסיבה.

רון מלכה: בדיוק, זה הסיפור.

רון מלכה: יש להם את כל המידע, הם יכולים לתת, אנחנו משלמים מיסים על מכוניות פרטיות, כמו שאמרו החברים.

יעקב מרגי: תודה רבה.

יעקב מרגי: לפני שאני אחזור לרשות התחרות ולסרור ממשרד התחבורה, רשות המיסים איתנו?

יעקב מרגי: משרד האוצר?

יעקב מרגי: נראה לי שגם ועדת משנה לא תספיק לפרק את כל המוקשים.

אורי זיסקינד: אני מרשות המיסים.

יעקב מרגי: כלכלן רשות המיסים.

יעקב מרגי: שמעת את הטענות?

אורי זיסקינד: שמעתי - - -

יעקב מרגי: תן לי, שיהיה לך יותר קל ולי יותר קל להבין אותך, במיוחד לי יותר קל, ותקשיב לי בהתחלה.

יעקב מרגי: הסרבול של תעודות המקור – למה לא לפשט את זה ולעשות את זה פעם אחת על כל דגם?

יעקב מרגי: זה דבר אחד.

יעקב מרגי: דבר שני, למה אחרי כמה שנים מישהו צריך להוכיח שהוא לא עקץ אתכם?

יעקב מרגי: למה אתם לא עושים את זה במיידי ובפעם אחת נותנים את זה?

יעקב מרגי: השאלה אם בכלל, מה שאתם נותנים ליבואנים הגדולים, למה אתם לא נותנים ליבואנים הזעירים והעקיפים?

יעקב מרגי: בבקשה.

אורי זיסקינד: ההסבר קודם הוא לא רחוק מהמציאות.

אורי זיסקינד: בסופו של דבר הנושא של תעודות המקור שנדרשות לצורך הקבלה של פטור ממכס הוא במסגרת הסכמי הסחר של ישראל.

אורי זיסקינד: זה לא משהו שאנחנו גמישים לבוא ולקבוע בצורה כזאת או אחרת, זה משהו משפטי.

יעקב מרגי: לא ביקשתי לבטל.

יעקב מרגי: ביקשתי ליצור מסלול ידידותי.

אורי זיסקינד: הבנתי את הבקשה, אני מנסה להסביר.

אורי זיסקינד: יצירת מסלול שלא עומד בתנאים של ההסכמים, שהם הסכמי סחר בין המדינות, כשהתנאים קבועים בהסכמים, הוא לא אפשרי.

אורי זיסקינד: זאת אומרת, הבקשה לבצע את האימות כנגד דגם לא אפשרי במסגרת ההסכם.

אורי זיסקינד: נדרש לאמת רכב-רכב.

אורי זיסקינד: זה נושא משפטי שהוא קבוע בתוך ההסכמים.

יעקב מרגי: איזה הסכמים?

יעקב מרגי: עם מי ועם מה?

יעקב מרגי: תפנה אותי להסכמים.

אורי זיסקינד: יש הסכמי סחר, למשל מול ארצות-הברית, יש מול אירופה.

אורי זיסקינד: יש למדינת ישראל הרבה הסכמי סחר.

יעקב מרגי: אני רוצה שתפנה אותי להסכם סחר שמציין את החובה הזאת לגבי תעודת מקור, שזה ייעשה רכב-רכב.

יעקב מרגי: סיסמאות כלליות אני צריך לבדוק, בשביל זה שלחו אותי לפה, לבניין הזה.

אורי זיסקינד: אני לא רוצה להגיד סיסמאות כלליות, אני רוצה להגיד שהנושא כן מוכר לנו, זה לא נושא חדש ובדקנו את זה בעבר.

אורי זיסקינד: הפנייה הייתה לראש מינהל המכס, וזה המצב, שאי-אפשר לבצע את זה עבור דגם.

אורי זיסקינד: הבקשה ברורה.

אורי זיסקינד: יציאה מההסכמים האלה כמובן תפגע הרבה יותר במדינת ישראל.

יעקב מרגי: יש איתך פה עמיתים ששייכים ממש למכס?

אורי זיסקינד: רקפת, את נמצאת בהאזנה?

יעקב מרגי: בבקשה, גברתי.

יעקב מרגי: השתתפת איתנו כל הדיון?

רקפת ישי: כן.

יעקב מרגי: שמעת את הקושי האמיתי שלנו ושל היבואנים?

רקפת ישי: שמעתי.

יעקב מרגי: מה את יכולה להציע לנו כדי לצאת מהדיון הזה?

יעקב מרגי: איזו תובנה את הולכת להמליץ לממונים שלך לתקן או לנסות לשנות כדי להקל על היבואנים ולשפר את התחרות?

יעקב מרגי: בבקשה, גברתי.

רקפת ישי: אין לי הרבה מה להוסיף מעבר למה שאורי כבר אמר, וכמו שהוא אמר זה עניין של הסכמים בין-לאומיים שמדינת ישראל חתומה עליהם, וההסכם הזה מחייב בכל משלוח ומשלוח של טובין וגם של רכב, לצרף תעודת מקור.

רקפת ישי: זה התנאי היחיד לקבל את ההנחה במכס.

רקפת ישי: אנחנו לא יכולים לפעול בניגוד להסכם שהמדינה חתומה עליו.

יעקב מרגי: אמר לנו פה מר שורר, שאתם כן מכירים בסוכן.

יעקב מרגי: לו יצויר סוכן אמריקאי שמייבא לך - -

דורון שורר: מכל מקום בעולם.

יעקב מרגי: - - מכל מקום בעולם, הוא מוסמך לתת תעודת מקור, וזה נקרא "תעודת מקור".

יעקב מרגי: איך זה עובד עם היבואנים?

רקפת ישי: לא שמעתי אותך, סליחה.

יעקב מרגי: אמר לנו שורר, שהוא יבואן עקיף, שהוא קושר קשר עסקי עם סוכן אמריקאי, שמייבא לו רכב גרמני, אתם רואים באישור שלו כתעודת מקור, למרות שהוא בכלל מארצות-הברית.

יעקב מרגי: את מכירה את זה?

רקפת ישי: לא.

יעקב מרגי: אם הגוף היה מסודר והיה פצע יחיד, הייתי נותן לך לרפא, אבל הכול מלא, אין בו מתום, כך אמר הנביא.

יעקב מרגי: רקפת, בכוונה נתתי הקדמה.

יעקב מרגי: המצב היום הוא כשל שוק, אין תחרות.

יעקב מרגי: יש הרבה גורמים אינטרסנטיים שמפריעים.

יעקב מרגי: הדרך היחידה, שאנחנו נפרק אותם, לא ביומרה, אנחנו נפרק את כל כשלי השוק האלה, שמתחילים ממשרד התחבורה, דרך רשות התחרות, דרך כל היבואנים הגדולים, טייקוני הרכב, כולל משרד האוצר.

יעקב מרגי: אני שאלתי ואני שואל שאלה, יש פה קושי אמיתי, שמעתם אותו, אני אבקש ממך בסיכום, אני כבר כותב בסיכום, להגיש לנו מסמך במה אתם יכולים להקל על היבואנים העקיפים והיבואנים הזעירים, כי ליבואנים אחרים אתם יודעים לתת טוב טוב את ההקלות, וכנראה קולם נשמע בבית המלך.

יעקב מרגי: אני מבקש בתוך 30 יום מהדיון לתת לנו נייר עמדה שלכם לגבי תעודות המקור, מה אתם יכולים לפשט ולסייע.

יעקב מרגי: תודה.

יעקב מרגי: רק לי קשה להבין את הדיון או גם לכם?

יעקב מרגי: תגידו לי, שאני אדע.

יצחק פינדרוס: אני אסביר לך מה הבנתי מהדיון, ולכן אם שמת לב, שאלתי אותך את זה אחרי כמה דקות, כי אתה שומע את הצליל של ההוא שאחראי על זה, ואתה מתחיל לראות שהוא מסביר לך, אתה רואה את המספרים, ויש את מבחן התוצאה.

יצחק פינדרוס: כשאתה מדבר על יבוא של 258,000 רכבים בשנה, ואתה מדבר על כמה אלפים בודדים בדרך כזאת ובדרך כזאת, בסוף העסק לא עובד.

יצחק פינדרוס: זה דבר אחד.

יצחק פינדרוס: דבר שני, קפצו כל החברים פה בנושא הזה של חברות הביטוח, ובסוף עלה יושב-ראש איגוד השמאים ואמר את זה.

יצחק פינדרוס: לכן אני חושב שמה שהצעת הוא דבר נכון.

יצחק פינדרוס: אני חושב שוועדת הכלכלה צריכה להקים לזה ועדת משנה.

יצחק פינדרוס: זה לא איזה דיון שבעוד 30 יום יביאו לך תשובות.

יעקב מרגי: לא, זו עבודה יסודית.

יעקב מרגי: הכול חולה פה.

יצחק פינדרוס: בוועדת המשנה הזאת צריך לבקש ממשרד התחבורה לא להביא לנו רק נייר, אלא לשבת עם שני הג'נטלמנים שיושבים פה, עם מי שהם מייצגים, לא אמרתי הם - - -

יעקב מרגי: סיפרתי סיפור, כיליתי את זמני לשווא?

יעקב מרגי: הכול תלוי בגודל הטבעת.

יצחק פינדרוס: זה הבנתי.

יצחק פינדרוס: שישבו ביניהם.

יצחק פינדרוס: הנושא הזה של השמאים, אם אתה שואל אותי, בוועדת המשנה זה אחד הנושאים הראשונים.

יצחק פינדרוס: אני לא מצליח להבין את זה כאזרח ישראלי.

יצחק פינדרוס: שמאי אחד במדינת ישראל שהוא קובע?

יצחק פינדרוס: על פי מה?

יצחק פינדרוס: שמאי אחד במדינת ישראל שהוא מחליט?

יצחק פינדרוס: הוא מחליט מה רכב בעלים ראשון, מה רכב בעלים שני, הוא מחליט כמה זה עולה, הוא מחליט כמה זה יורד.

יצחק פינדרוס: על פיו יישק דבר?

יצחק פינדרוס: אתה מכיר מונופול כזה בעולם?

יצחק פינדרוס: מאז שהיינו ילדים גדלנו על השמאות הזאת.

יצחק פינדרוס: בתחנת דלק היינו לוקחים את החוברת שלו.

יעקב מרגי: אני צריך לבדוק שאין לו קשר, אם אין אינטרסים אחרים לקביעת המחיר.

יעקב מרגי: הכול חולה פה.

יצחק פינדרוס: צריך להקים ועדת משנה, ובמסגרת מה שאתה מבקש מאנשים לחזור ב-30 יום עם תשובות, שיחזרו לא אחרי ישיבות פנימיות אצלם, כנראה שלא כל המידע נמצא רק במשרדי הממשלה.

יצחק פינדרוס: לכן כשאתה מבקש מהם תשובות, תשובות אחרי שהם ישבו עם האנשים וחזרו ושמעו מה עושים במדינות אחרות, איך עושים, ואז יחזרו.

יצחק פינדרוס: יגידו "לא מקבלים", ועדת המשנה תדון.

יצחק פינדרוס: אני אשמח להצטרף לוועדת משנה אם תקימו בסוף הדיון.

אנטאנס שחאדה: בוקר טוב, אדוני היושב-ראש, ברור שענף הרכב צריך רפורמה יסודית, הן מבחינת יבוא הרכבים, הן מבחינת אפשרות ליבוא מקביל או תחרות ביבוא, כי אנחנו מדברים בסך הכול על 3% יבוא לא באמצעות סוכנויות הרכב המורשות.

אנטאנס שחאדה: התחרות קיימת בין המותגים, אבל לא בתוך כל מותג.

אנטאנס שחאדה: וזה קשור גם לחברות הליסינג, אדוני היושב-ראש, זה קשור גם לחברות ביטוח ולמוסכי הסדר.

אנטאנס שחאדה: אנחנו מקבלים הרבה פניות ממוסכי הסדר, ועכשיו פנו אלינו גם לטפל בכל הנושא של חלפים, מוסכי הסדר - - -

יעקב מרגי: ריכוזיות יתר בענף הרכב.

אנטאנס שחאדה: דיברת על טבעת, אבל יש הרבה טבעות שמקבלים מוסכים בודדים או שולטים בענף הזה.

אנטאנס שחאדה: אני תומך בגישה להקים ועדת משנה, גם אני אשמח להיות חלק מהוועדה הזאת כדי לטפל באופן יסודי בענף הזה, גם בנושא של יבוא מקביל, שזה נושא מאוד מורכב.

אנטאנס שחאדה: ואפשר, אדוני היושב-ראש, אפשר לטפל בכל הנושאים האלה, אם מתלבשים עליהם באופן יסודי.

אנטאנס שחאדה: תודה.

יעקב מרגי: תודה.

יעקב מרגי: בועז.

בועז טופורובסקי: כשיש כאן שוק של 40 מיליארד שקל רק על רכבים חדשים ועוד כמה מיליארדי שקלים על חלפים ועוד עשרות מיליארדים על ביטוח - - -

יעקב מרגי: ואנחנו מתעסקים בפישמן.

בועז טופורובסקי: יש ארבע-חמש משפחות של יבואני רכב, עוד ארבע-חמש חברות ביטוח, יש אפילו חברות שהן גם יבואני רכב - - -

יעקב מרגי: גם מוסכים, גם יבואן, גם ביטוח, ויש רשות התחרות במדינת ישראל ו-190 פקחים במשרד התחבורה.

יצחק פינדרוס: ושמאי שמלווה את הרשות.

בועז טופורובסקי: יש כאן את ההגדרה המילונית של קרטל צולב.

בועז טופורובסקי: זאת אומרת, זה לא רק קרטל, זה קרטל צולב, זה כמה קרטלים שמשתפים פעולה, ובגלל זה אתה רואה דיון כאן שכולם מפחדים, כי זו הפרנסה שלהם, הם מנסים להסביר את הבעייתיות, אבל עם פחד.

בועז טופורובסקי: הם לא רוצים שאותו קרטל צולב יקבור להם את הפרנסה, כי הם אומרים: רגע, הוא נותן לי לחיות טוב, אבל אני לא יכול לחיות כמו שצריך.

בועז טופורובסקי: אני לא יכול להגיד שאני לא יכול לחיות כמו שצריך, כי אחרת הוא גם לא ייתן לי לחיות טוב.

בועז טופורובסקי: זה התפקיד שלנו, לבוא ולפרק את זה.

בועז טופורובסקי: זה התפקיד של רשות התחרות, לבוא לפרק את זה, ושלנו לבוא ולפרק את מי שלא מפרק את זה ברשות התחרות.

יעקב מרגי: תודה.

יעקב מרגי: יבגני.

אנטאנס שחאדה: דרך אגב, הם שולטים גם על שוקי רכב בשטחים.

יבגני סובה: קודם כול, אני מתפלא עליך שאתה מתפלא.

יבגני סובה: אתה מכיר את המצב.

יבגני סובה: פתאום אמרת שאתה מתפלא על הדיון, אז זה הפתיע אותי, אני חייב להגיד לך.

יעקב מרגי: בכל בוקר אני קם עם תקווה חדשה שאולי השתנה משהו.

יבגני סובה: הפתעת אותי בפעם הראשונה.

יבגני סובה: קודם כול, 84 עמודים של החוק, אני לא יודע, אולי צריך בנימוס לזמן את שר התחבורה הקודם ישראל כץ, שהתגאה שכל הרפורמה הזאת תביא לירידת מחירים.

יבגני סובה: אם בן אדם שמונה או תשע שנים היה בתפקיד, בואו נזמין אותו.

יבגני סובה: אומנם היום הוא שר האוצר, אבל נזמין אותו, נשמע אם הוא מרוצה מהתוצאה מהחוק.

יבגני סובה: אני שמעתי אותו הרבה פעמים בתקשורת מאז שהחוק עבר, שהוא כן מתגאה בדבר הזה וגם במשרד שהוא אמון עליו.

יבגני סובה: לא שמענו פה מה יהיה בעקבות הקורונה, כי יש ירידה בביקוש.

יבגני סובה: השוק עובר ליד שנייה, אז גם צריך התייחסות פה לשמוע מה יהיה, כי סך הכול יש ירידה חדה ברכישת מכוניות חדשות, וזה ישפיע גם על שוק השנייה, גם על המוסכים, ואולי דווקא לטובה זה ישפיע על המוסכים - - -

רונן לוי: מדברים על החסמים עכשיו, לא על השוק.

יבגני סובה: הקורונה משנה פה הרבה דברים, הרבה אנשים איבדו את מקום העבודה, חברות הליסינג יצטרכו כנראה לצמצם את הפעילות.

יבגני סובה: כל אלה דברים שמשפיעים על שוק הרכב ולא שמעתי פה על זה.

יבגני סובה: העצה האחרונה שלי, אדוני היושב-ראש, אתה לימדת אותנו על מצגות, אז תבקש לעשות מצגת פשוטה עם כל השרטוטים, מה זה יצרן, מה זה יבואן, מה זה סוכן, וכל החיצים האלה שמשתווים אחד עם השני, ואנחנו כולנו נוכל להבין איפה בדיוק צוואר הבקבוק.

יבגני סובה: זה דבר מאוד פשוט.

יבגני סובה: מי יכול לעשות את הדבר הזה?

יבגני סובה: ואז אנחנו נבין.

יבגני סובה: אני שומע פה: סוכן - - -

קריאה: השמאי של ישראל.

יבגני סובה: אני מקבל סחרור מהדברים האלה.

יעקב מרגי: חשבתי שטעיתי שנתתי למשרד התחבורה לדבר.

יעקב מרגי: ראית איך הוא ידע להציג לך את העבודה שלו?

יעקב מרגי: מסתבר שהוא הציג נכון, זה המצב.

רונן לוי: לא צריך מצגת.

יעקב מרגי: אדוני.

יעקב מרגי: רועי ארפי.

רועי ארפי: אני עורך-דין, אני מייצג את פורום היבואנים הזעירים.

רועי ארפי: תן לי כמה דקות, אני אעשה לך סדר בכול.

יעקב מרגי: דקותיים.

יעקב מרגי: דבר.

רועי ארפי: שלושת הנושאים הכי בוערים עבור היבואנים הזעירים הם אלה: קודם כול, תעודות מקור; דבר שני זה הארכת הוראת השעה של רכבים משומשים; דבר שלישי זה הגדלת המכסה.

יעקב מרגי: מה אומרת הוראת השעה?

יעקב מרגי: לפרוטוקול.

יעקב מרגי: לא כולם יודעים.

רועי ארפי: אין שום בעיה.

רועי ארפי: סעיף 253 לחוק רישוי שירותים ומקצועות בענף הרכב נותן הקלה ליבואנים זעירים לייבא רכבים משומשים.

רועי ארפי: למה?

רועי ארפי: בגלל שהיצרנים לא מוכרים להם רכבים חדשים, בגלל זה הוא נותן להם הקלה.

רועי ארפי: החוק נכנס לתוקף ב-2016, בפועל משרד התחבורה הבהיר את עצמו רק ב-2018 וזה נכנס לתוקף.

רועי ארפי: ,

יעקב מרגי: מה אומרת הוראת השעה?

רועי ארפי: ניתן לייבא רכבים משומשים עד 12 חודשים מיום הייצור.

יצחק פינדרוס: - - - רכב משומש?

יעקב מרגי: לא.

יעקב מרגי: הרישיון הוא להביא רכב משומש.

יעקב מרגי: מה אומרת הוראת השעה?

יעקב מרגי: מה נותנת לך הוראת השעה בנוסף ליבוא רכב משומש?

רועי ארפי: כלום.

יעקב מרגי: אני שואל בשביל הפרוטוקול, אין לו פה.

רועי ארפי: כלום.

יעקב מרגי: מה כלום?

רועי ארפי: היא נותנת לי לייבא רכב שטרם חלפו 12 חודשים ממועד הייצור שלו, ללא הגבלת קילומטרים.

רועי ארפי: זה מה שהיא נותנת.

יעקב מרגי: ולמכור אותו – איך?

רועי ארפי: למכור אותו.

יעקב מרגי: ועם בעלות – איזה בעלות?

רועי ארפי: בעיקרון זה אמור להיות בעלות פרטית.

יעקב מרגי: ראשונה?

רועי ארפי: כן.

יעקב מרגי: תודה.

רועי ארפי: שנייה, כבודו.

רועי ארפי: תן לי רגע, אני עושה לכם סדר כרונולוגי לגבי תעודות המקור.

רועי ארפי: דיברו פה נציגים של משרד האוצר, בואו נעשה סדר.

רועי ארפי: יש 200 יבואנים זעירים, כל הודעת גירעון זה בערך 46,000 שקל.

רועי ארפי: יש לי לקוחות שהביאו למשל חמישה רכבים, קיבלו חמש הודעות גירעון.

יעקב מרגי: שוכנענו שהקנס הזה, הגירעון הזה הוא דרקוני, אגרסיבי, וצריך לטפל בו.

יעקב מרגי: אנחנו נטפל בזה.

יעקב מרגי: אני רוצה שתתרום לדיון מה שעוד לא אמרו.

רועי ארפי: תן לי להגיד לבחור של משרד האוצר שאומר שזה חוק, אין להם סמכות ויש להם סמכות וכל הדברים האלה.

רועי ארפי: זה הוראת שעה זמנית שעשה חבר שלו, דוד חורי.

רועי ארפי: סעיף 1(17), תפנה אותו, קבלת העדפת מכס ביבוא רכב, רשום פה.

רועי ארפי: "יבוא רכב" – לא רשום פה יבוא רכב ביבוא אישי, לא רשום פה יבוא רכב ביבוא מסחרי, רשום פה "יבוא רכב", ואז בסעיף 1 ו-2 יש הפרדה בין רכב חדש לבין רכב משומש.

רועי ארפי: מה אומר סעיף 2, שזה יבוא רכב משומש?

רועי ארפי: זה אומר שהם לא רוצים תעודת מקור על רכב משומש, בלי הפרדה בין יבוא אישי ליבוא מסחרי, ועל אף זאת המכס מוציא הודעות גירעון לרכבים משומשים היום.

רועי ארפי: זה דבר ראשון על רכבים משומשים.

יעקב מרגי: אתה טוען - - -

רועי ארפי: אני טוען שהמכס מוציא הודעות גירעון בחוסר סמכות.

יעקב מרגי: למרות שבפקודה שלו אתה אומר שרכב משומש לא חייב בתעודת מקור.

רועי ארפי: אכן כן.

רועי ארפי: בהוראת הנוהל של המכס לא מופיע שחייבים תעודת מקור לרכב משומש.

רועי ארפי: אני רוצה גם לדבר על שיקול הדעת של הפקידים.

רועי ארפי: אני מפנה אותך לסעיף 1.23 בהוראת הנוהל, אימות מסמכי העדפה, סעיף קטן (2), רשום פה, אני אקרא לכם: "המוסמך בהנהלה רשאי שלא להתחיל בביצוע הליכי האימות, אם מצא כי אין נסיבות העניין מצדיקות אימות כאמור והתיק יוחזר למכס".

רועי ארפי: מה אני בא להגיד לך, כבוד היושב-ראש?

רועי ארפי: היבואן הישיר, מי חותם לו על תעודות מקור?

רועי ארפי: היצרן.

רועי ארפי: היבואן הזעיר או היבואן העקיף – הראה לך בן ציון מסמכים שחור על גבי לבן שהיצרן BMV ו- - - וקבוצת פולקסווגן, שזה אאודי, פורשה, סקודה, סיאט ועוד מיליון מותגים, לא מוכנים לחתום על תעודות מקור.

רועי ארפי: למה הם לא מוכנים?

רועי ארפי: מה הם אומרים?

רועי ארפי: הם אומרים: שמעו חבר'ה, יש עלינו עומס יותר מדי גדול.

רועי ארפי: סליחה באמת, חבר'ה, שיש עליכם עומס יותר מדי גדול, אבל את המכס זה לא מעניין, זה לא מעניין.

רועי ארפי: אוטו זה לא משקפי שמש, זה לא חולצה.

רועי ארפי: מה המהות של הנושא הזה של הטבת מס של התעודות מקור?

רועי ארפי: מה המהות?

רועי ארפי: אני אסביר לך.

רועי ארפי: המהות היא שאם אני עכשיו הבאתי חולצה שיוצרה בסין, הבאתי אותה מאירופה ואני רושם שהיא כאילו יוצרה באירופה, ואז אני מקבל הטבת מכס של 7% ובטוטל זה 15%.

רועי ארפי: זה כאילו שאני לא עובד על המכס.

רועי ארפי: סליחה, חבר'ה, זה שהמכס עושה את אימותי החתימה זה דווקא.

רועי ארפי: למה?

רועי ארפי: כי הם יודעים איפה האוטו יוצר ומה הכמות של הרכיבים שיוצרו.

רועי ארפי: שלא יבלבלו את המוח, סלח לי.

רועי ארפי: ביבוא אישי של כלי רכב, המכס יודע טוב מאוד איפה הרכב יוצר, ואם הרכב לא יוצר במדינת המקור, הוא יודע טוב מאוד להוציא הודעת גירעון ליבואן.

יעקב מרגי: תודה.

רועי ארפי: עוד שני דברים.

רועי ארפי: שנייה, כבוד היושב-ראש.

רועי ארפי: קודם כול, אני גם רוצה לפרגן למשרד התחבורה.

רועי ארפי: איך אני?

רועי ארפי: משרד התחבורה בסדר גמור, הוא מעודד תחרות, הוא משכלל אותה.

יעקב מרגי: איך הוא מעודד את התחרות אם הוא לא מטפל בבעיות שלך?

יעקב מרגי: אל תפחד, הוא לא ייקח לך את הרישיון.

רועי ארפי: אני דיברתי עם המכס.

רועי ארפי: הבעיה היא לא עם משרד התחבורה, הבעיה היא עם המכס.

רועי ארפי: המכס עושים דווקא.

רועי ארפי: ולמה אנחנו עושים את הדיון הזה?

רועי ארפי: כי אני רוצה שנוסיף סעיף בתיקון.

רועי ארפי: הרי משרד התחבורה מקדם תיקון לחוק רישוי שירותים ומקצועות בענף הרכב מ-2019, אני רוצה שהם יכניסו סעיף לחוק רישוי שירותים ומקצועות בענף הרכב.

יעקב מרגי: תעצור רגע.

יעקב מרגי: כשאתה מפרגן למשרד התחבורה, אין לי בעיה, גם אני מפרגן למשרדי ממשלה.

יעקב מרגי: בנקודה הזאת יש הרבה דברים שאפשר לפרגן למשרד התחבורה, והוא עשה עבודה נפלאה.

יעקב מרגי: במקרה הזה משרד התחבורה יודע את המצוקה שאתה עומד מולה, את המצוקה שלך ואת האגרסיביות של המכס ולא עשה כלום?

יעקב מרגי: הרי מה תפקידו של משרד ממשלתי, כשהוא רוצה לקדם משהו?

יעקב מרגי: הוא צריך לפנות לרשות המיסים, הוא צריך לבוא עם תזכיר חוק ועם תקנות ולתקן את זה, לבקש משר האוצר לתקן את זה.

יעקב מרגי: כשמשרד התחבורה מרים ידיים, מגלגל עיניים למרום, אני לא יכול לפרגן לו בסוגיה הזאת.

יעקב מרגי: אל תענה לי, תודה.

יעקב מרגי: תודה.

רועי ארפי: חשוב לי עוד כמה דברים.

יעקב מרגי: ארפי, תשאיר את זה לארוחה הבאה, יהיו עוד הרבה ארוחות.

רועי ארפי: אתם התקווה האחרונה שלנו.

יעקב מרגי: עזוב, אנחנו בעניין של "סעודה אחרונה", תיזהר.

רועי ארפי: אתם התקווה האחרונה שלנו.

יעקב מרגי: ארפי, לא עכשיו.

בן ציון גבאי: כאן צריכים לעצור את זה - - -

יעקב מרגי: אדוני, אתה מפריע לי.

יעקב מרגי: איגוד יבואני רכב.

יעקב מרגי: בבקשה, אדוני.

יעקב מרגי: חוץ מרצח ארלוזורוב האשימו אתכם בכול.

יעקב מרגי: בואו נשמע מה יש לכם לומר להגנתכם.

חזי אבירם שייב: אני מנכ"ל איגוד יבואני הרכב ויושב לידי יקי אנוך שהוא נשיא האיגוד.

חזי אבירם שייב: יש לנו קודם כול הערה אחת,.

חזי אבירם שייב: אני חושב שכאשר באים לדיון כזה, צריך להגיד את הדברים במדויק, להגיד דברים בדוקים.

יעקב מרגי: בוא תדייק אותנו.

חזי אבירם שייב: לא כך הייתה התחושה שלי לדברים שדורון שורר דיבר עליהם.

חזי אבירם שייב: אני לא חושב שאף יצרן מסמיך אף דילר באירופה להוציא תעודות מקור.

חזי אבירם שייב: אני מבין את הקושי שיש ליבואנים הזעירים להוציא תעודות מקור, אבל תעודות המקור האלה הן חלק מהסכמי הסחר של מדינת ישראל, והם צריכים לעשות דבר מאוד פשוט, ברגע שהם קונים רכב, לבקש את תעודת המקור ממי שהם קנו ממנו את הרכב.

יעקב מרגי: זה מה שאמרתי בתחילת הדיון.

יעקב מרגי: לא נותן – לא קונה.

חזי אבירם שייב: המכס מבקש מאיתנו את תעודות המקור - - -

בן ציון גבאי: לא.

בן ציון גבאי: נותנים תעודות מקור - - -

יעקב מרגי: רגע.

יעקב מרגי: אתה מפריע לי.

יעקב מרגי: אתה גם יושב מולי, גם מפריע לי וגם באמצע הדברים של מישהו אחר.

יעקב מרגי: בבקשה.

חזי אבירם שייב: לנו מאוד חורה כאשר הדברים פוגעים בלקוחות.

חזי אבירם שייב: ואם הוראת השעה שמתקיימת היום מאפשרת במדינת ישראל למכור רכב משומש שנסע באירופה בחברת השכרת רכב למשל במשך כל העונה של הקיץ, ומגיע לארץ ונרשם בתור רכב חדש, אנחנו חושבים שזה עושה עוול לאנשים שקונים אותו.

יעקב מרגי: אני מסכים איתך.

יעקב מרגי: מסכים איתך וחורה לי מאוד שפוגעים בצרכן.

יעקב מרגי: עכשיו לי יש שאלה אליכם.

יעקב מרגי: זה נקרא "נדיבות של מנצחים", אתם איגוד יבואני הרכב, אתם מייצגים את החלק הארי, בנתונים סטטיסטיים לא מודדים את הכמות שמיובאת על ידי גורמים אחרים, זה סטיות סטטיסטיות, זה לא נחשב.

יעקב מרגי: אתה יודע שכבר שנים מדברים על תחרות בענף, הייתי מצפה גם מכם לומר מה אתם חושבים, למה התחרות לא מצליחה בענף?

חזי אבירם שייב: אני אענה על זה.

חזי אבירם שייב: קודם כול, כמו שאתה מתאר לעצמך, אדוני היושב-ראש, יש תחרות מאוד גדולה בין היבואנים עצמם, הם נלחמים ביניהם, ואם אני מסתכל על שוק הרכב במדינת ישראל, יש תחרות מאוד גדולה בין מרצדס לבין אאודי לבין פג'ו לבין יונדאי, אז יש תחרות.

חזי אבירם שייב: אני חושב שבעבר לא מעט פעמים העלמנו עין לגבי הקלות שיש ליבואנים עקיפים וליבואנים זעירים, מכיוון שהם היו שוק - - -, אבל יש דבר אחד שאני חושב שאסור לעשות עליו הקלות, וזה חוסר סדר.

חזי אבירם שייב: אם חוסר סדר יוצר חוסר שקיפות מול לקוחות, אנחנו חושבים שאסור שזה יקרה.

חזי אבירם שייב: כל שאר הדברים, שיקלו עליהם.

יעקב מרגי: תקשיב – לא לך אני אומר את זה, אני אומר למשרדי הממשלה הנוגעים בדבר – מר סרור, אני חוזר למשרד התחבורה.

יעקב מרגי: דיברת איתנו על מינוי מפקחים, נכון?

איציק סרור: נכון.

יעקב מרגי: מה תפקידם של המפקחים ואיזה נתונים אתה יכול לתת לנו מעבודת הפיקוח שהם עשו?

איציק סרור: נמצא פה קרימר שהוא מנהל אגף הפיקוח והרישוי.

משה קירמאיר: בוקר טוב, ובהצלחה בתפקידך.

משה קירמאיר: בהתייחס לשאלות, יש הרבה תקנות שאנחנו מבקשים לתקנן אותן, כשאני חושב שעו"ד איתי עצמון מכיר אותן, וזה יקדם הרבה סעיפים בחוק שעדיין לא ניתן ליישם.

לאה ורון: העברתם אותן לוועדת הכלכלה?

יעקב מרגי: מנהלת הוועדה אומרת שאם אתם מבקשים לתקן, סימן שביקשתם מוועדת הכלכלה.

משה קירמאיר: אני לא יודע אם ביקשו.

יעקב מרגי: מי אמור לדעת?

יעקב מרגי: משרד האנרגיה?

משה קירמאיר: לא.

משה קירמאיר: משרד המשפטים.

חוה ראובני: אני יכולה להשיב לכם.

יעקב מרגי: אני אשמע אחר כך.

יעקב מרגי: תמשיך.

משה קירמאיר: אני חושב שזה יסדיר את כל הנושאים של החוק.

משה קירמאיר: כל נושא ההתנהלות בשוק, מה ששמעתי פה במשך הדיון - - -

יעקב מרגי: עזוב מה ששמעת, אני שואל על הפיקוח.

משה קירמאיר: אנחנו מבצעים פיקוח.

יעקב מרגי: על מה?

משה קירמאיר: אחת מזרועות הפיקוח שלנו זה מעבדות מוסמכות, ואני חושב שיבואני חלפים וגם יבואני הרכב, בקטע של חלקי חילוף מרוצים.

משה קירמאיר: כל מה שנבדק וכל מה שצריך להיבדק על פי החוק, נבדק ישר במכס עצמו.

משה קירמאיר: כלומר בנמל שמגיע לארץ.

משה קירמאיר: מה שעומד בתקנים, נכנס פנימה.

משה קירמאיר: מה שלא עומד, נעצר בנמל.

יעקב מרגי: אתה יודע לומר לי איזה עוד ענפים מפוקחים חוץ מחלפים?

משה קירמאיר: ענף המוסכים, שמאים עולה מתוך בעיות שיש שבענף השמאים, כאשר - - -

יעקב מרגי: אתה יודע לומר לי כמה ביקורות נעשו?

משה קירמאיר: במה?

משה קירמאיר: באיזה נושא?

יעקב מרגי: בכלל, על ידי הפקחים בכל הענפים.

לאה ורון: מוסכים למשל.

יעקב מרגי: לא.

יעקב מרגי: אני כבר רואה את הסיכום, אין לו.

יעקב מרגי: בבקשה.

משה קירמאיר: מדובר בסביבות 680 פיקוחים בשנת 2019.

יעקב מרגי: לפי הענפים אתה יכול לחלק לי את זה?

משה קירמאיר: כרגע לא.

יעקב מרגי: אנחנו נבקש לשלוח לנו לוועדה, בתוך שבועיים מהיום.

יעקב מרגי: אני מבקש לדווח לוועדה בתוך שבועיים מהיום את כל הביקורות שנעשו על ידי הפקחים האלה, לפי ענפים, ומה התוצאות של הביקורות שהיו.

יעקב מרגי: בבקשה, אדוני.

משה קירמאיר: אוקיי.

משה קירמאיר: אני רוצה לציין שהפיקוח המסיבי הוא בנושא מכוני רישוי, משם אנחנו מגיעים עד פעמיים בחודש במשך כל השנה, מעבר לתלונות, לבעיות ולפיקוחי פתע שאנחנו עושים במכונים ומדגישים - - - גדולה לנושא הבטיחות בדרכים, איך מכונית יוצאת ממבחני רישוי.

יעקב מרגי: תודה.

יעקב מרגי: יש לך עוד מה להוסיף?

משה קירמאיר: לא.

יעקב מרגי: תודה.

יעקב מרגי: רשות התחרות.

יפעת עירשי בס: אני רואה שזמנה של הוועדה כבר קצר.

יפעת עירשי בס: אני אתייחס ממש בקצרה.

יפעת עירשי בס: היו פה לא מעט האשמות נגדנו.

יפעת עירשי בס: הראשונה שבהן הייתה מצד דורון שורר, יושב-ראש גלובל אוטו מקס.

יפעת עירשי בס: אני רוצה להגיד בצורה הכי ברורה וחדה, אם יש לגוף מסוים, אם יש לכם איזה תלונה על כך שחוליות מסוימות בשרשרת עוצרות אתכם מלממש - - -

יעקב מרגי: את לא מזהה את זה לבד?

קריאה: הם לא עונים.

יעקב מרגי: לא להפריע.

יפעת עירשי בס: אני רק רוצה להשלים.

קריאה: אדוני, הוגשה - - -

יעקב מרגי: אני אוציא אותך.

יפעת עירשי בס: - - - עוצרות אתכם מלייבא רכבים בייבוא עקיף, אם זה גופים בישראל ואם זה גופים במדינות אחרות, אנחנו פה תמיד קשובים לשמוע.

יפעת עירשי בס: שמענו כבר תלונות אחרות של החברה ושל יבואנים אחרים וטיפלנו בהן.

יפעת עירשי בס: חשוב לי לומר, זה נכון גם לגבי מה שהאדון אמר וגם למה שאחרים אמרו: אנחנו תמיד בודקים, לא תמיד התשובות שלנו מוצאות חן בעיני כל מי שמעורב.

רונן לוי: אין תשובות.

יפעת עירשי בס: למשל אמר את זה רונן לוי מאיגוד המוסכים, שאנחנו מאשרים כל עסקה שמגיעה אלינו.

יפעת עירשי בס: יש עסקאות שאנחנו מאשרים והן לא נוחות לחלק מבעלי העניין בשוק.

יפעת עירשי בס: אנחנו עושים את הבדיקות שלנו לפי המקצועיות שלנו גם אם זה לא מוצא חן בעיני כולם.

רונן לוי: אנחנו לא מייצגים בעלי עניין, אני מייצג - - -

יעקב מרגי: האם לא מתפקידה של רשות התחרות לוודא שחוק שחוקק, שחלק מהמהות שלו, חלק מסעיפיו, היו לעודד תחרות, לא תפקיד הרשות לבדוק אחת לכמה זמן אם השגנו את התכלית הראויה?

יפעת עירשי בס: אם השאלה שלך היא שאלה משפטית, אני לא יודעת מה התשובה עליה.

יפעת עירשי בס: אנחנו תמיד משתמשים, משתמשים בסמכויות שלנו גם כלפי פניות שמגיעות אלינו וגם בייעוץ בנושאים שאנחנו חושבים שיש בהם צורך.

יצחק פינדרוס: בשביל זה צריך את פסקת ההתגברות, מרגי...

יעקב מרגי: יפעת, תודה.

יעקב מרגי: רבותיי, אני עוצר פה, אני רוצה שתקשיבו.

יעקב מרגי: תודה.

יעקב מרגי: בסוף הדיון ביקשתי בתוך שבועיים להביא לי את כל סוגיית הפיקוח של משרד התחבורה, כל הביקורות שמשרד התחבורה עשה, לפי הענפים, כולל מספרים ומה תוצאות הביקורות.

יעקב מרגי: כמו כן, ביקשתי ממשרד האוצר, רשות המיסים, להגיש לנו בתוך 30 יום נייר עמדה איך הם מתכוננים לפשט ולסייע ליבואנים העקיפים וליבואנים הזעירים, ובמיוחד בסוגיית קנס הגירעון שקשור לתעודת המקור.

יעקב מרגי: הסיכום שלי הוא כזה, והוא סיכום קשה לצערי הרב.

יעקב מרגי: בדרך כלל אני מנסה להיות מאופק בסיכומים.

יעקב מרגי: אני אומר אותו לא מהכתב, כי מהכתב הוא קשה מאוד, אולי בעל פה אני אתחיל רך ואני מקווה שלא אעלה לאוקטבות גבוהות: הוועדה מתרשמת – אני לא יכול להגיד שמגיעה למסקנה, כי באמת אין לי את הכלים – מתרשמת שסוגיית התחרות בענף הרכב כלל וכלל לא מעניינת ולא מטרידה את משרד התחבורה.

יעקב מרגי: משרד התחבורה לא נקט שום פעולה אקטיבית לעודד את התחרות ולוודא שקבוצות כוח בענף הזה לא מנצלות לרעה את הגודל שלהן ואת הריכוזיות בענף.

יעקב מרגי: הוועדה מתרשמת שיש ריכוזיות גבוהה בענף הרכב, ואולי זו ההזדמנות לבחון לפרק את הריכוזיות הזאת, כפי שעשו בתחומים אחרים, בענפים אחרים במשק הישראלי.

יעקב מרגי: הוועדה מתרשמת שרשות התחרות לא מבינה את תפקידה בכל מה שקשור להתנהלות של קבוצות כוח חזקות בענף הרכב.

יעקב מרגי: מאחר שזה מורכב, שרשרת המזון גדולה מאוד, נושקת להרבה תחומים: שמאות, חלפים, מוסכים, ביטוח, יבוא, מייד עם החזרה מהפגרה נקים ועדת משנה נוספת על זו שכבר הצהרנו עליה, שתלמד את הסוגיה הזאת לעומק ותביא כנראה בסוף הדרך רפורמה יסודית בענף הרכב.

יעקב מרגי: תודה רבה.

יעקב מרגי: תם ולא נשלם.